Лойиҳа

**Ўзбекистон Республикаси Вазирлар Маҳкамасининг**

**қарори**

[**Сиқилган табиий газ, суюлтирилган углеводород газлари ёки дизель   
ва газсимон ёқилғи аралашмаси билан ишлайдиган транспорт воситалари хавфсизлиги тўғрисидаги техник**](http://lex.uz/pages/getpage.aspx?lact_id=2813692)

**регламентни тасдиқлаш ҳақида**

“Техник жиҳатдан тартибга солиш тўғрисида”ги Ўзбекистон Республикаси [Қонунига](https://lex.uz/docs/1474642) мувофиқ, Ўзбекистон Республикаси Президентининг 2024 йил 28 февралдаги ПҚ-91-сон [қарори](javascript:scrollText()) ижросини таъминлаш, шунингдек, Сиқилган табиий газ, суюлтирилган углеводород газлари ёки дизель ва газсимон ёқилғиси аралашмаси билан ишлайдиган транспорт воситалари хавфсизлигига қўйиладиган ягона талабларни белгилаш ҳамда халқаро андозаларга уйғунлаштириш мақсадида Вазирлар Маҳкамаси **қарор қилади:**

1. [Сиқилган табиий газ, суюлтирилган углеводород газлари ёки дизель ва газсимон ёқилғиси аралашмаси билан ишлайдиган транспорт воситалари хавфсизлиги тўғрисидаги](http://lex.uz/pages/getpage.aspx?lact_id=2813692) техник регламент иловага мувофиқ тасдиқлансин.

2. Шундай тартиб ўрнатилсинки, унга мувофиқ республика ҳудудида сиқилган табиий газда ишлайдиган транспорт воситаларига СТГ-1, СТГ-3 ва СТГ-4 турларидаги газ баллонларини ўрнатиш ва бундай транспорт воситаларини эксплуатация қилишга рухсат берилсин.

Транспорт вазирлиги, “Ўзавтосаноат” АЖ билан биргаликда хусусий секторни жалб қилган ҳолда СТГ-3 ва СТГ-4 турларидаги газ баллонларини тегишли услубиётларни қўллаган ҳолда синовдан ўтказиш учун замонавий юқори технологияли синов лабораториясини ташкил этсин.

3. Автотранспорт воситаларига газ-баллон ускунасини дастлабки ўрнатишда ёки газ ёқилғиси билан ишлайдиган транспорт воситасини ишлаб чиқаришга қўйишда транспорт воситаларига газ ускунасини ўрнатиш бўйича хизматлар кўрсатувчи ташкилот, автомобиль ишлаб чиқарувчи завод (автотранспорт воситасининг ҳар бир модели учун алоҳида) қуйидагиларга мажбур:

мазкур Техник регламент талабларига жавоб берадиган конструкциянинг техник лойиҳасини ишлаб чиқиш;

конструкциянинг техник лойиҳасига мувофиқ тажриба намунасини тайёрлаш ва синовдан ўтказиш. Синовдан ўтказиш Ички ишлар вазирлиги Жамоат хавфсизлиги департаменти Йўл ҳаракати хавфсизлиги хизмати ва Саноат, раадиация ва адро хавфсизлиги қўмитаси вакиллари иштирокида Техник жиҳатдан тартибга солиш соҳасида назорат инспекцияси томонидан техник жиҳатдан малакалилиги баҳоланган синов лабораториялари томонидан амалга оширилади.

4. Газ-баллон ускунаси ўрнатилган автотранспорт воситаларини ишлаб чиқарувчи-завод автотранспорт воситаларини расмий дилерларга жўнатишда ушбу Техник регламентнинг 7-иловасида келтирилган шакл бўйича ўрнатилган газ баллонларининг паспорт маълумотларини   
ва баллоннинг рақамли идентификаторини қўшимча равишда беради.

5. Ушбу қарор расмий эълон қилинган кундан эътиборан олти ой ўтгач кучга киради.

6. Вазирлар Маҳкамасининг “Сиқилган табиий газда, суюлтирилган углеводород газида ёки дизель ва газсимон ёқилғи аралашмасида ишлайдиган транспорт воситаларининг хавфсизлиги тўғрисида умумий техник регламентни тасдиқлаш ҳақида” 2015 йил 11 ноябрдаги 326-сон қарори олти ойдан сўнг ўз кучини йўқотган деб ҳисоблансин.

7. Ўзбекистон Республикаси Транспорт вазирлиги, Ўзбекистон Миллий телерадиокомпанияси билан биргаликда ушбу Техник регламентнинг мақсадлари, мазмун ва моҳияти ҳамда уни қўллаш тартиби тўғрисида аҳоли, давлат бошқаруви органлари, тадбиркорлик фаолияти субъектлари кенг хабардор қилинишини таъминласин.

8. Мазкур қарорнинг ижросини назорат қилиш Ўзбекистон Республикаси Бош вазирининг ўринбосари А.Ж.Раматов, Ички ишлар вазири П.Р.Бобожонов, Транспорт вазири И.Р.Маҳкамов, Саноат, радиация ва ядро хавфсизлиги қўмитаси раиси А.В.Рафиқов, Ўзбекистон техник жаҳаатдан тартибга солиш агентлиги директори А.Р.Жуманазаров зиммасига юклансин.

**Ўзбекистон Республикасининг**

**Бош вазири А. Арипов**

Вазирлар Маҳкамасининг

2024 йил “\_\_” \_\_\_\_ даги \_\_\_\_\_\_-сонли қарорига

ИЛОВА

[**Сиқилган табиий газ, суюлтирилган углеводород газлари ёки дизель   
ва газсимон ёқилғи аралашмаси билан ишлайдиган транспорт воситалари хавфсизлиги тўғрисидаги техник регламент**](http://lex.uz/pages/getpage.aspx?lact_id=2813692)

**1 - боб. Умумий қоидалар**

1. Сиқилган табиий газ, суюлтирилган углеводород гази ёки дизель ва газсимон ёқилғи аралашмасида ишлайдиган транспорт воситаларининг хавфсизлиги тўғрисидаги ушбу техник регламент N ва М тоифали транспорт воситаларининг хавфсизлиги, қисман уларни ишлаб чиқариш (қайта жиҳозлаш) ва фойдаланиш шартлари талабларини белгилайди ҳамда Ўзбекистон Республикаси ҳудудида қўлланилиши мажбурийдир.

2. Мазкур Техник регламентнинг мақсадлари қуйидагилардан иборат:

- маҳсулот хавфсизлиги талабларини белгилаш орқали фуқароларнинг ҳаётини ёки соғлиғини муҳофаза қилиш;

- атроф-муҳитни, ҳайвонот ва ўсимлик дунёсини муҳофаза қилиш;

- харидорларни (истеъмолчиларни) чалғитадиган ҳаракатларнинг олдини олиш;

- энергия жиҳатдан самарадорликни ва табиий ресурслардан оқилона фойдаланишни таъминлаш;

- савдодаги техник тўсиқларни бартараф этиш;

- ички ва ташқи бозорларда маҳсулотнинг рақобатбардошлилигини ошириш.

3. Ушбу Техник регламентнинг техник жиҳатдан тартибга солиш объектлари қуйидагилар ҳисобланади:

сиқилган табиий газ, суюлтирилган углеводород газларида ёки дизель ва газсимон ёқилғи аралашмасида двигателнинг ишлашини таъминлайдиган жиҳозларни транспорт воситасига ўрнатиш бўйича хизматлар;

сиқилган табиий газ, суюлтирилган углеводород газлари ёки дизель ва газсимон ёқилғи аралашмасида ишлайдиган транспорт воситаларини ишлатиш ва уларга техник хизмат кўрсатиш.

Сиқилган табиий газ, суюлтирилган углеводород газларида ёки дизель ва газсимон ёқилғи аралашмасида ишлайдиган, автомобиль ишлаб чиқарувчи-заводлар томонидан ишлаб чиқарилган автотранспорт воситалари учун, ушбу Техник регламентнинг 8-бандига мувофиқ Ўзбекистон Республикасида дастлабки ишлаб чиқаришни йўлга қўйиш, 55 — 57-бандларига мувофиқ синовлардан ўтказиш, ушбу Техник регламентнинг VII бобига мувофиқ фойдаланиш, техник хизмат кўрсатишга қўйилган талабларни белгилайди

4. Қуйидагилар ушбу Техник регламентнинг техник жиҳатдан тартибга солиш объектлари ҳисобланмайди:

текис йўлда конструктив тезлиги соатига 25 км дан ошиши мумкин бўлмаган ёки қонун ҳужжатларига мувофиқ тезлиги соатига 25 км дан ошмаслиги керак бўлган транспорт воситалари;

ногиронлар учун махсус ишлаб чиқилган ва фойдаланиши учун мўлжалланган транспорт воситалари;

ички ишлар органларида рўйхатдан ўтказилмайдиган экспериментал транспорт воситалари;

Ўзбекистон Республикаси Мудофаа вазирлиги, Давлат хавфсизлик хизмати, Ички ишлар вазирлиги, Миллий гвардия, Фавқулодда вазиятлар вазирлигига тегишли транспорт воситалари.

5. Транспорт воситаларига қўйиладиган умумий хавфсизлик талаблари ва транспорт воситаларининг тоифалари Вазирлар Маҳкамасининг тегишли қарори билан тасдиқланган «Автотранспорт воситалари конструкциясининг фойдаланиш шартлари бўйича хавфсизлиги тўғрисида»ги техник регламент билан белгиланади.

**2 - боб. Атамалар ва таърифлар**

6. Мазкур Техник регламентда қуйидаги атама ва таърифлардан фойдаланилади:

**транспорт воситаси** — йўловчиларнинг, багажнинг, юк багажининг, юкларнинг, почта ва курьерлик жўнатмаларининг ёки махсус ишларни амалга ошириш учун ускуналарнинг йўлларда ҳаракатланиши ёки ташилиши учун мўлжалланган қурилма;

**баллон** — автотранспорт воситасида сиқилган табиий ёки суюлтирилган углеводород газларини сақлаш учун ишлатиладиган идиш;

**қўл вентили** – баллонга қаттиқ бириктирилган ва баллондан газ чиқишини тўхтатиш учун мўлжалланган қўл вентили;

**сиқилган табиий газ (СТГ)** - табиий газни компрессор қурилмалари орқали сиқиш натижасида хосил бўлган маҳсулот бўлиб, ички ёнув двигателлари учун мотор ёқилғиси сифатида ишлатилади

**суюлтирилган углеводород гази (СУГ)** — босим остида суюлтирилган енгил углеводородлар аралашмаси, асосан пропан, изобутан ва н-бутандан иборат бўлиб, ички ёнув двигателлари учун мотор ёқилғиси сифатида ишлатилади;

**газ-баллон ускунаси -** автотранспорт воситаси двигателининг сиқилган табиий, суюлтирилган углеводород газларида ёки дизель ва газсимон ёқилғи аралашмасида ишлашини таъминлайдиган жиҳозлар тўплами;

**СТГ тизими** — автотранспорт воситаси двигателининг СТГда ишлашини таъминлаш мақсадида автотранспорт воситасига ўрнатилган газ-баллон ускуналари элементлари тўплами;

**СНГ тизими -** автотранспорт воситаси двигателининг СНГда ишлашини таъминлаш учун автотранспорт воситасига ўрнатилган газ-баллон ускуналари элементлари тўплами;

**газсимон ёқилғи** - сиқилган табиий, суюлтирилган углеводород гази ёки дизель ва газсимон ёқилғи аралашмаси;

**конструкциянинг техник лойиҳаси –** газ-баллон ускунасининг таркиби   
ва тузилишини биргаликда белгилайдиган график ва матнли ҳужжатлар, уни ўрнатиш, назорат қилиш, ишлатиш, таъмирлаш ва утилизация қилиш учун зарур маълумотларни ўз ичига олади, маълум автотранспорт воситасининг модели учун мўлжаллаб ишлаб чиқилган;

**баллонларнинг техник кўриги** – баллонларнинг ишлаш қобилиятини тасдиқлаш   
ва техник сабабларга кўра авариянинг олдини олиш мақсадида баллонларни текшириш   
ва синовдан ўтказишни ўз ичига олувчи тадбирлар.

**газ ўтказмайдиган кожух -** баллон арматураси устига кийгизиладиган ва бўйин ёки қобиғига маҳкамланган, газнинг салонга сизиб чиқишини олдини оладиган ва уни автотранспорт воситасидан ташқарига йўналтирадиган ҳимоя мосламаси.

**3 - боб. Автотранспорт воситасига газ-баллон ускунасини ўрнатиш, унга   
техник хизмат кўрсатиш ва синовдан ўтказиш бўйича хизматларни ташкиллаштириш**

7. Автотранспорт воситаларига газ-баллон ускуналарини ўрнатиш, уларга техник хизмат кўрсатиш ва синовдан ўтказиш бўйича хизматлар кўрсатувчи ташкилотларга (кейинги ўринларда ташкилот деб юритилади) қўйиладиган талаблар ушбу Техник регламентнинг   
1-иловасида келтирилган.

Мазкур талабларга риоя этилишини назорат қилиш Ўзбекистон Республикаси Ички ишлар вазирлигининг Жамоат хавфсизлиги департаменти Йўл ҳаракати хавфсизлиги (кейинги ўринларда – ЙҲХХ деб юритилади) томонидан ўрнатилган тартибда амалга оширилади.

8. Автотранспорт воситаларига газ-баллон ускунасини дастлабки ўрнатишда ёки газ ёқилғиси билан ишлайдиган транспорт воситасини ишлаб чиқаришга қўйишда транспорт воситаларига газ ускунасини ўрнатиш ва синовдан ўтказиш бўйича хизматлар кўрсатувчи ташкилот, автомобиль ишлаб чиқарувчи завод (автотранспорт воситасининг ҳар бир модели учун алоҳида) қуйидагиларга мажбур:

мазкур Техник регламент талабларига жавоб берадиган конструкциянинг техник лойиҳасини ишлаб чиқиш;

конструкциянинг техник лойиҳасига мувофиқ тажриба намунасини тайёрлаш (зарурат туғилганда тажриба намунасини тайёрлаш жараёнида аниқланган номувофиқликлар асосида конструкциянинг техник лойиҳасига ўзгартириш ва аниқликлар киритилади);

ЙҲХХ вакиллари иштирокида Техник жиҳатдан тартибга солиш соҳасида назорат инспекцияси томонидан техник жиҳатдан малакалилиги баҳоланган лабораторияда мазкур техник регламентнинг 2, 3, 4-иловаларида келтирилган усулиётларга, шунингдек   
O`z DSt 2435: 2011 «Механик транспорт воситалари. Оғирликлар ва ўлчамлар. Техник талаблар ва синов усуллари» Давлат стандартига мувофиқ тажриба намунасининг ушбу Техник регламент талабларига мувофиқлиги бўйича қабул синовлари ўтказиш;

тузилманинг техник лойиҳасини ЙҲХХ билан белгиланган тартибда келишиб олиш.

Агар ташкилот илгари ишлаб чиқилган конструкция лойиҳасини (асл нусхаси эгасининг розилиги билан) қўлга киритса, автотранспорт воситасининг ишлаб чиқарилган тажриба намунаси фақат 2 ва 3-иловаларда келтирилган методикага мувофиқ синовдан ўтказилади.

9. Газ-баллон ускунаси бўлган автотранспорт воситаларини ишлаб чиқарувчи-завод автотранспорт воситаларини расмий дилерларга жўнатишда ушбу Техник регламентнинг   
7-иловасида келтирилган шакл бўйича ўрнатилган газ баллонларининг паспорт маълумотларини тақдим этади.

10. Ҳар бир автотранспорт воситасини қайта жиҳозлашда ташкилот қуйидагиларни бажаришга мажбур:

мазкур Техник регламент VII бобининг 5 ва 6-параграфларига мувофиқ ўрнатилаётган баллон текширувини амалга ошириш;

Техник жиҳатдан тартибга солиш соҳасидаги назорат инспекцияси томонидан техник жиҳатдан малакалилиги маъқулланган лабораторияни жалб қилган ҳолда 2, 3-иловаларда кўрсатилган усуллар бўйича газ-баллон ва унинг ускуналари тизимларини унинг агрегатлари ва тугунлари уланишларининг мустаҳкамлиги ва ишончлилигини аниқлаш учун синовдан ўтказиш;

ушбу Техник регламентнинг 5-иловасига мувофиқ белгиланган намунадаги танитувчи белги ёрдамида транспорт воситасини белгилаш;

синов натижалари ижобий бўлган тақдирда, автотранспорт воситаси эгасига ушбу Техник регламентга 6-иловада келтирилган шаклдаги қайта жиҳозлаш гувоҳномаси бериш.

**4 - боб. Автотранспорт воситаларига газ-баллон ускуналарни ўрнатиш тартиби**

11. Автотранспорт воситаларига газ-баллон ускуналарини ўрнатиш жараёни қуйидаги асосий босқичлардан иборат:

газ-баллон ускунасини ўрнатиш учун транспорт воситасини қабул қилиш;

газ-баллон ускунасини ўрнатиш учун транспорт воситасини тайёрлаш;

газ-баллон ускунасини транспорт воситасига ўрнатиш учун тайёрлаш;

автомобилга газ-баллон ускуналари элементларини ўрнатиш (монтаж);

қайта жиҳозланган автомобилнинг газ-ёнилғи тизимларини белгиланган босимда синовдан ўтказиш;

автотранспорт воситасини белгиланган шаклдаги танитувчи белги билан маркалаш;

қабул қилиш-топшириш ҳужжатларини расмийлаштириш ва транспорт воситасини буюртмачига топшириш.

12. Газ-баллон ускунасини ўрнатиш учун автотранспорт воситасини қабул қилиш қуйидагиларни ўз ичига олади:

автотранспорт воситасининг қўшимча ҳужжатларини ва тўлиқлигини текшириш;

автомобилнинг техник ҳолатини текшириш ва газ-баллон ускуналари элементларини ўрнатиш тўғрисида қарор қабул қилиш.

13. Газ-баллон ускуналари элементларини ўрнатиш учун автотранспорт воситасини тайёрлаш қуйидаги операциялардан иборат:

автотранспорт воситасида демонтаж ишлари;

газ-баллон ускуналари элементларини бириктириш жойларини тайёрлаш;

баллонларни бириктириш жойларини тайёрлаш.

Ушбу операцияларни бажариш бўйича ишларнинг моҳияти автотранспорт воситасининг турига ҳамда баллонлар ва газ-баллон ускуналари элементларининг жойлашиш ўрнига боғлиқ.

14. Газ-баллон ускунасининг элементларини автотранспорт воситасига ўрнатиш учун тайёрлаш қуйидагиларни ўз ичига олади:

газ-баллон ускунасининг қўшимча ҳужжатлари, тўлиқлиги ва техник ҳолатини текшириш;

ушбу Техник регламент VII бобининг 5-параграфига мувофиқ баллонларни техник кўрикдан ўтказиш;

баллонларнинг агрегатлари ва тугунлари ҳамда газ-баллон ускунасининг бошқа элементларини йиғиш.

15. Автотранспорт воситасида газ-баллон ускунаси элементларини ўрнатиш (йиғиш) қуйидаги асосий операциялардан иборат:

газ-баллон ускунасининг элементларини монтаж жойларига ўрнатишни таъминлаш учун автотранспорт воситасининг айрим элементларини демонтаж қилиш, конструкциянинг техник лойиҳасига мувофиқ кузов ишини охиригача етказиш (кучайтириш);

мотор бўлинмасида газ-баллон ускуналари элементлари монтажи;

баллонларни ва газ-баллон ускунасининг бошқа элементларини автотранспорт воситасининг рамасига (платформа) ёки кузовига, шу жумладан юқори босимли газ қувурларига ўрнатиш;

қўшимча электр жиҳозлари ва назорат-ўлчаш анжомларни ўрнатиш;

газ-баллон ускунасининг элементларини ўрнатиш ишларини бажариш учун демонтаж қилинган автотранспорт воситасининг элементларини монтаж қилиш (ўрнатилган газ-баллон ускунасининг элементлари томонидан функциялари бажариладиган қисмлар, тугунлар ва агрегатлар бундан мустасно).

16. Газ-баллон ва унинг ускунасининг элементларини ўрнатиш тугаллангандан сўнг, ташкилот 2-3-иловаларга мувофиқ газ-баллон ускуналари тизимининг агрегатлари ва тугунлари уланишларининг мустаҳкамлиги ва ишончлилигини синовдан ўтказиш орқали бажарилган ишларнинг сифатини текширади.

17. Газ-баллон ва унинг ускунасининг элементларида синовлар муваффақиятли якунланганида, ўрнатилган газ-баллон ускунаси созланади ва тартибга солинади, қабул қилиш-топшириш ишлари тузилади ва транспорт воситаси буюртмачига топширилади.

**5 - боб. Автотранспорт воситаларига газ-баллон ускуналар   
тизимларини ўрнатиш хавфсизлигига қўйилган талаблар**

**1 - §. Газ-баллон ускуналар тизимларини ўрнатиш   
хавфсизлигига қўйиладиган умумий талаблар**

18. Баллонни автотранспорт воситасига ўрнатиш стационар тарзда ишлаб чиқарувчи-заводнинг кўрсатмалари асосида ёки у йўқ бўлганда – ушбу Техник регламент талабларига мувофиқ тузилган конструкциянинг техник лойиҳасига асосан амалга оширилади.

19. Автотранспорт воситасининг мотор бўлинмасида баллонни ўрнатишга йўл қўйилмайди.

20. Фойдаланишга тайёр бўлган автотранспорт воситасида баллон ва йўл юзаси орасидаги масофа камида 200 мм бўлиши керак.

21. Баллонни ўрнатиш жойи ва уни маҳкамлаш усули баллон металл юзасининг бошқа металл юзалар (бошқа баллонлар, уларни маҳкамлаш элементлари, автотранспорт воситасининг кузови) билан бевосита алоқа қилишини истисно қилиши керак.

22. Агар цилиндрсимон баллон автотранспорт воситасига узунасига ўрнатилган бўлса, унда баллон учун кузовнинг олд қисмида цилиндрнинг сирғалиб кетишига йўл қўймайдиган кўндаланг тўсиқ бўлиши керак.

23. Агар баллонлар учун хомутлар унинг массасидан юкни кўтарса, унда уларнинг сони камида учта бўлиши керак.

24. Хомутлар баллоннинг айланишини ёки силжишини олдини олиши керак.

25. Баллонларни пўлат трослар ёрдамида маҳкамлаш ва баллон корпусига маҳкамлагичларни улаш учун пайвандлашдан фойдаланишга йўл қўйилмайди.

26. М1 тоифали автотранспорт воситасига баллонни ўрнатишда унинг бириктириш жойларида кузовни мустаҳкамлашни таъминлаш керак.

27. Баллоннинг (баллонларнинг) маҳкамлагич элементлари автотранспорт воситаси кузовининг бўш қисмларидан ўтиб кетган тақдирда, юкларни қўйишда уларнинг деформациясини олдини олиш чораларини кўриш керак.

28. Газ-баллон ускунасини монтаж қилиш вақтида маҳкамлагич элементларнинг ўз-ўзидан бўшашмаслиги ва тушиб кетишининг олдини олиш учун резьбали уланишларни қотириш чораларини кўриш керак.

29. Автотранспорт воситасининг қийин жойларига баллонларни ўрнатишда мосламалардан фойдаланмасдан қўллаш учун қўл вентилини қўл етадиган қилиб ўрнатиш керак.

30. Автотранспорт воситаси кузови элементларидаги тешиклар орқали симларни ётқизишда улар қисмларнинг ўткир қирраларида ишқаланишга йўл қўймайдиган резина зичлагичлар билан ҳимояланган бўлиши керак.

31. Симларни металл хомутлар билан маҳкамлашда резина зичлагичлардан фойдаланиш керак.

32. Ток ўтказувчи қисқичлар ва сим учларининг автотранспорт воситаси металл қисмлари билан боғланишига йўл қўйилмайди.

33. Изоляция қилувчи найчалар сим учларига маҳкам ўрнатилиши керак.

34. Маҳкамланган симлар асбобларнинг қисқичларига қараб бурилмаслиги керак.

35. Электр уланишлар ва электр жиҳозларнинг барча элементларини ортиқча юклардан ҳимоялаш керак.

36. Электрон бошқарув блокини ўрнатиш жойи уни атмосфера намлиги таъсиридан, механик шикастланишдан ҳимояни таъминлаши керак.

37. Газ-баллон ускуналари тизими шундай ўрнатилиши зарурки, у автотранспорт воситасини ҳаракатланиш, юк ортиш ва юк тушириш, юкларни ташиш ва йўл-транспорт ҳодисалари пайтида шикастланишдан максимал даражада ҳимоя қилишни таъминлай олиши зарур.

38. Автотранспорт воситасига газ-баллон ускуналари ва унинг элементларини ўрнатиш.

39. Газ-баллон ускуналари тизимларининг элементлари, транспорт воситасининг ташқи ўлчамларидан ташқарига чиқмаслиги керак, 40-бандда кўрсатилган транспорт воситалари бундан мустасно.

40. М2 ва М3 тоифали автотранспорт воситаларига нисбатан габарит ўлчамлари   
ва баллонларни ўрнатиш жойига қўйиладиган талаблар ДЙҲХББ томонидан белгиланади.

41. Газ-баллон ускунасининг элементлари таркибий қисмлари ишлатилган газларни чиқариш тизими ёки шунга ўхшаш иссиқлик манбасидан 100 мм дан кам масофада жойлаштирилмаслиги керак.

42. Газ-баллон ускунаси ўрнатилгандан кейин автотранспорт воситасининг умумий массаси ишлаб чиқарувчи томонидан белгиланган рухсат этилган тўлиқ вазндан ошмаслиги керак, юк кўтариш қобилияти ва йўловчилар сиғими мос равишда созланиши керак.

43. Қайта жиҳозланган транспорт воситаларининг йўлни ёритиши, чиқиш ва кириш бурчаклари газ-баллон ускуналарини ўрнатишдан олдинги тегишли қийматларидан кам бўлмаслиги лозим.

44. М1 тоифали автотранспорт воситаларига СТГ ва СНГ баллонларини ўрнатиш, одатда, юкхонада ёки техник ҳужжатларга мувофиқ амалга оширилади.

45. Алоҳида ҳолларда М1 тоифали автотранспорт воситаларига СТГ ва СНГ баллонларини ўрнатишга, агар баллон ўриндиқ орқасида ўрнатилса ва монтаж ишлари баллон ва автотранспорт воситасининг орқа панели ўртасида умумий зазорни таъминласа, ҳамда ўриндиқ ва баллон ўртасида автотранспорт воситасининг бўйлама ўқи бўйлаб камида 100 мм бўлганда рухсат берилади.

М1 тоифали автотранспорт воситасининг салонига баллон ўрнатилганда, баллонни газ баллони арматураси устига ўрнатиладиган газ ўтказмайдиган кожух билан жиҳозлаш зарур.

**2 - §. СТГ тизимларини ўрнатишда хавфсизликка қўйиладиган махсус талаблар**

46. Автотранспорт воситаларида фойдаланиш учун мўлжалланган СТГ ускунасининг элементлари ишчи босими ва мақсадига кўра қуйидагича таснифланади:

0 тоифа. Юқори босимли қисмлар, шу жумладан 3 МПа дан 26 МПа гача босим остида СТГ ускунасини ўз ичига олган қувур кесимлари ва арматура;

1 тоифа. Ўрта босимли қисмлар, 450 кПа дан 3000 кПа (3 МПа) гача бўлган босимдаги СТГ ускунасини ўз ичига олган қувур кесимлари ва арматура;

2 тоифа. Паст босимли қисмлар, 20 кПа дан 450 кПа гача босим остида СТГ ускунасини ўз ичига олган қувур кесимлари ва арматура;

3 тоифа. Ўрта босимли қисмлар, сақловчи клапанлар ёки сақловчи клапанлар билан ҳимояланган қисмлар, жумладан 450 кПа дан 3000 кПа (3 МПа) гача босим остида СТГ ускунасини ўз ичига олган қувур кесимлари ва арматура.

47. Автотранспорт воситаларига фақатгина БМТнинг тегишли транспорт воситалари оиласи учун115-сонли қоидаси бўйича сертификатланган турдаги газ-баллон ускунаси ўрнатилиши мумкин. Газ-баллон ускунасини ўрнатиш автомобилнинг экологик синфи пасайишига олиб келмаслиги керак.

48. Двигателни газсимон ёқилғи билан таъминлаш учун жиҳозларни жойлаштириш ва ўрнатиш БМТнинг 36, 52, 66 ва 115-сонли қоидаларига мувофиқ амалга оширилиши керак.

49. Томга газ баллонларини ўрнатишда 50-51-бандлар талабларига мувофиқ М2 ва М3 тоифали транспорт воситаларининг кўндаланг статик барқарорлиги таъминланиши зарур. Бунда транспорт воситасининг габарит баландлигини оширишга рухсат берилади.

50. αсу статик барқарорлик бурчаги деганда тўнкарилаётган платформанинг таянч юзаси α нинг горизонталь текисликка нисбатан бурчаги тушунилади, бунда битта транспорт воситасининг бир томонидаги барча ғилдираклар ёки автопоезд бўғинларидан бирининг бир томонидаги барча ғилдираклар платформанинг таянч юзасидан узилиб қолган бўлиши зарур. Синовлар натижасида олинган αсу бурчагининг кенглиги қиймати транспорт воситасининг кўндаланг барқарорлигининг қс коэффициентига қараб αн меъёрий қийматдан кам бўлмаслиги керак ва қуйидаги формулалар билан аниқланади:

α н =(-2,4+42,4қс), градус, 0,55≤ қс ≤ 1,0 да (4.1)

α н =(15+25 қс), градус, қс> 1,0 да (4.2)

α н ≥ 21º, қс<0,55 да (4.3)

51. Рессорланган массаларнинг оғиш бурчаги φ деганда, тўнкарилаётган платформанинг таянч юзаси билан транспорт воситасининг масса марказидан ўтувчи рессорланган массанинг кўндаланг ўқи орасидаги бурчак тушунилади, бунда транспорт воситасининг тўнкарилаётган платформага оғиши юзага келади.

Рессорланган массаларнинг оғиш бурчаги φ платформанинг оғиш бурчагида аниқланади, бунда битта транспорт воситасининг бир томонидаги барча ғилдираклар ёки автопоезд бўғинларидан бирининг бир томонидаги барча ғилдираклар платформанинг таянч юзасидан ажратилади. Синовлар натижасида олинган транспорт воситасининг масса марказидаги φ бурчагининг максимал рухсат этилган қиймати кўндаланг барқарорлик коэффициенти қс га боғлиқ бўлади ва қуйидаги формулалар билан аниқланадиган φн қийматларидан ошмаслиги керак ва:

φ н = (10,8-4,3қс), градус, қс ≤ 1,0 да (4.4.)

φ н = 6,5 градус, қс > 1,0 да. (4.5.)

Изоҳ:

1) Кўндаланг барқарорлик коэффициенти қс, қуйидаги формула билан аниқланади:

φ н = (10,8-4,3қс), градус, қс ≤ 1,0 (4,4.) да

φ н = 6,5 градус, қс> 1,0 билан. (4.5.)

қс = (4.6)

бу ерда:

b — йўл, масса марказидан ўтадиган текисликда транспорт воситасини кўндаланг кесимга олиб келадиган йўл (1-расмга қаранг), мм;

h – масса марказининг таянч юзасидаги баландлиги, мм.

Ярим тиркама йўл катталиги шатакчининг (араванинг) орқа ўқининг ташқи ғилдиракларининг ва ярим тиркама (араванинг) ўқининг ташқи ғилдиракларининг ўртаси орасидаги ўртача қиймат сифатида ҳисобланади.

2) Масса марказининг баландлиги қуйидаги формула билан аниқланади:

h = + (4.7)

бу ерда:


— масса марказидан ўтувчи кўндаланг кесимда таянч юза устидаги оғиш ўқининг баландлиги, мм;

Δ — шиналарнинг ёнбош деформациясини ўлчаш натижалари бўйича аниқланадиган масса марказининг ёнбош силжиши, мм;

— транспорт воситаси тўнкарилганда таянч юзасининг оғиш бурчаги;

φ —рессорланган массаларнинг оғиш бурчаги.

Тўғри маълумотлар бўлмаса, hкп катталиги транспорт воситаси ғилдирагининг статик радиусига тенг бўлиши мумкин.



1-расм. Берилган *«b»* масофанинг катталигини аниқлаш схемалари

52. Транспорт воситаси конструкциясига ўзгартиришлар киритиш бўйича ишлаб чиқарувчи қуйидагиларни тақдим этиши зарур:

- ишлаб чиқарувчи ёки етказиб берувчи ёки сотувчи томонидан тасдиқланган қуйидаги мувофиқлик сертификатларининг нусхалари:

- жиҳознинг алоҳида элементларига;

- БМТнинг 67 ёки 110-сонли қоидалари бўйича;

- газ-баллон тизимининг турига, умуман олганда тегишли транспорт воситалари оиласи учун — БМТнинг 115-сонли қоидалари бўйича.

53. Транспорт воситаси салони ҳавосидаги зарарли (ифлослантирувчи) моддаларнинг таркибига нисбатан транспорт воситаларига қўйиладиган талаблар.

Текшириш керак бўлган зарарли (ифлослантирувчи) моддаларнинг номенклатураси транспорт воситасига ўрнатилган двигатель турига ва ишлатиладиган ёқилғисига боғлиқ. Транспорт воситасининг салони ҳавосидаги зарарли (ифлослантирувчи) моддаларнинг миқдори қуйидаги жадвалда келтирилган максимал концентрациядан ошмаслиги керак.

1-жадвал

|  |  |  |
| --- | --- | --- |
| Зарарли (ифлослантирувчи) моддалар | Транспорт воситалари ичида ҳавосидаги зарарли (ифлослантирувчи) моддаларнинг максимал концентрацияси;  мг/м3 | Текширув ўтказилаётган транспорт воситалари учун двигателлар тури |
| углерод оксиди CО | 5,0 | 1, 2, 3, 4, 5 |
| азот диоксиди НО2 | 0,2 | 1, 2, 3, 4, 5 |
| азот оксиди НО | 0,4 | 1, 2, 3, 4, 5 |
| метан СН4 | 50 | 3, 5 |
| тўйинган углеводородлар С2Н6-С7Н16 | 50 | 1, 2, 3 |
| формальдегид СН2О | 0,035 | 3, 4, 5 |

Изоҳ: 1-жадвалда кўрсатилган мотор турлари:

1 — бензинда ишлайдиган мажбурий ёндириладиган двигателлар;

2 — суюлтирилган углеводород газида (СНГ) ишлайдиган мажбурий ёндириладиган двигателлар;

3 — сиқилган табиий газда (СТГ) ишлайдиган мажбурий ёндириладиган двигателлар;

4 – сиқишдан ёнадиган двигателлар (дизеллар);

5 — аралаш ёқилғида (дизель ва СТГ) ишлайдиган, сиқишдан ёнадиган двигателлар.

54. СТГ тизими камида қуйидаги газ-баллон ускунасининг элементларини ўз ичига олиши керак:

манометр ёки ёнилғи даражаси кўрсаткичи;

маълум ҳароратда сақловчи мослама (ишлайдиган);

баллоннинг автоматик клапани;

қўл вентили;

босим регулятори;

газ таъминоти регулятори;

чекловчи қурилма;

газ таъминоти қурилмаси;

ёқилғи қуйиш блоки ёки тугун;

букилувчан ёнилғи линияси;

қаттиқ ёнилғи линияси;

ёнилғи алмаштиргичи электр тизими билан бирга;

электрон бошқарув блоки;

юкхона ёки йўловчи салони ичига ўрнатилган жиҳозлар учун газ ўтказмайдиган кожух.

55. Қуйидаги жадвалда кўрсатилган СТГ тизими элементлари O`z DSt 35.110: 2011 Давлат стандарти (БМТ ЕИК 110-сон қоидалари) талабларига жавоб бериши керак:

|  |  |
| --- | --- |
| **№ т/р** | **СТГ тизими элементларининг рўйхати** |
| 1. | Баллон |
| 2. | Автоматик клапан |
| 3. | Тескари клапан |
| 4. | Сақловчи клапан |
| 5. | Сақловчи мослама |
| 6. | Чекловчи клапан |
| 7. | Букилувчан ёнилғи линияси-шланги |
| 8. | СТГ фильтри |
| 9. | Босим созлагичи |
| 10. | Босим ва ҳарорат кўрсаткичи |
| 11. | Ёқилғи қуйиш блоки ёки тугуни |
| 12. | Газ узатиш созлагичи ва газ-ҳаво аралаштиргич ёки инжектор |
| 13. | Электрон бошқарув блоки |

Ушбу талабларнинг бажарилиши мувофиқлик сертификати билан тасдиқланиб, у ғилдиракли транспорт воситалари учун бир хил техник талабларга, ғилдиракли транспорт воситаларига ўрнатилиши ва/ёки ишлатилиши мумкин бўлган жиҳозлар ва қисмларга ягона техник талабларни қабул қилиш, ҳамда ушбу талаблар асосида, ёки Ўзбекистон Республикасида чиқарилган расмий баёнотларни ўзаро тан олиш шартлари (Женева, 1958 йил) тўғрисидаги Битим иштирокчи-давлатларда берилган бўлади.

56. Ўзбекистон Республикасида:

а) автотранспорт воситасига фақат қуйидаги турдаги баллонларни ўрнатишга рухсат берилади:

СТГ-1, тўлиқ металл корпусли;

СТГ-3, бутун корпуси смолали жгутли ип билан қопланган металл корпусга эга (доимий ўраш);

СТГ-4, смолали жгут ип билан қопланган нометалл корпусга эга (тўлиқ композицион материалдан).

б) қуйидаги турдаги баллонларни автотранспорт воситасига ўрнатишга йўл қўйилмайди:

СТГ-2, цилиндр қисми смолали жгут ип билан қопланган металл корпусга эга (халқа шаклида ўраш).

57. Транспорт воситаларига СТГ газ-баллон ускуналари тизимларини ўрнатишда   
O`z DSt 35.110:2011 Давлат стандарти (БМТ ЕИК 110-сон қоидалари) талабларига риоя қилиш мажбурийдир. Мазкур Техник регламент ва O`z DSt 35.110 Давлат стандарти талаблари ўртасида зиддиятлар келиб чиққан тақдирда ушбу Техник регламент талаблари устунлик қилади.

**3 - §. СНГ тизимларини ўрнатишда хавфсизликка қўйиладиган махсус талаблар**

58. СНГ газ-баллон ускунасининг элементлари максимал ишчи босими   
ва мўлжалланишига қараб қуйидагича таснифланади:

1-тоифа. Юқори босимли қисмлар, шу жумладан қувур кесимлари ва арматура, уларда СНГ тўйинган буғ босими ёки тўйинган буғнинг юқори босими остида суюқ ҳолатда бўлиб, 3000 кПа гача босимга бардош беради;

2-тоифа. Паст босимли қисмлар, шу жумладан қувур кесимлари ва арматура, уларда СНГ атмосфера босимидан юқори 20 дан 450 кПа гача максимал ишчи босим билан газсимон ҳолатда жойлашган;

2А-тоифа. Чекланган босим диапазони учун паст босимли қисмлар, шу жумладан қувур кесимлари ва арматура, уларда СНГ атмосфера босимидан юқори 20 дан 120 кПа гача максимал ишчи босим билан газ ҳолатида бўлади;

3-тоифа. СНГнинг суюқ фазасида ишлайдиган қулфлаш ва хавфсизлик клапанлари.

59. СНГ тизими газ-баллон ускунасининг камида қуйидаги элементларини ўз ичига олиши зарур:

баллон;

тўхтатувчи клапан (80 фоиз);

ёқилғи даражаси кўрсаткичи;

сақловчи клапан;

масофадан бошқариладиган ишчи клапан чеклаш клапани билан бирга;

босим созлагичи ва буғлатгич, уларни бир тугунда (редукторда) бажариш мумкин;

масофадан бошқариладиган қулфлаш клапани;

ёнилғи тури переключатели электр тизими билан бирга;

ёқилғи қуйиш блоки ёки тугун;

букилувчан ёнилғи линияси;

қаттиқ ёнилғи линияси;

инжектор, газ нагнетатели ёки газ аралаштиргич;

электрон бошқарув блоки;

босим чекловчи (ҳимоя);

багаж ёки йўловчи салони ичига ўрнатилган жиҳозлар элементлари учун газ ўтказмайдиган кожух.

60. Қуйидаги жадвалда кўрсатилган СНГ тизимининг элементлари O`z DSt 35.67: 2011 Давлат стандарти (БМТ ЕИК 67-сон қоидалари) талабларига жавоб бериши керак:

|  |  |
| --- | --- |
| **№ т/р** | **СНГ тизими элементларининг рўйхати** |
| 1. | Баллон |
| 2. | Ёқилғи насоси |
| 3. | Буғлатгич |
| 4. | Босим созлагичи |
| 5. | Қулфлаш клапанлари |
| 6. | Тескари клапанлар |
| 7. | Газ қувурининг сақловчи клапанлари |
| 8. | Заҳира ёнилғи беришнинг боғловчи қувур кесими |
| 9. | Букилувчан шланглар |
| 10. | Ёқилғи қуйиш блоки |
| 11. | Газ нагнетателлар /газ аралаштиргич/ёки инжекторлар |
| 12. | Газ дозаторлари |
| 13. | Босим датчиклари |
| 14. | Ҳарорат датчиклари |
| 15. | Электрон бошқарув блоки |
| 16. | СНГ фильтрлари |
| 17. | Сақловчи клапан |

Ушбу талабларнинг бажарилиши мувофиқлик сертификати билан тасдиқланиб, улар ғилдиракли транспорт воситалари учун бир хил техник талабларга, ғилдиракли транспорт воситаларига ўрнатилиши ва/ёки ишлатилиши мумкин бўлган жиҳозлар ва қисмларга ягона техник талабларни қабул қилиш, ҳамда ушбу талаблар асосида, ёки Ўзбекистон Республикасида чиқарилган расмий баёнотларни ўзаро тан олиш шартлари (Женева, 1958 йил) тўғрисидаги Битим иштирокчи-давлатларда берилган бўлади

61. Транспорт воситаларига СНГ газ-баллон ускуналари тизимларини ўрнатишда   
O`z DSt 35.67: 2011 Давлат стандарти (БМТ ЕИК 67-сон қоидалари) талабларига риоя қилиш мажбурийдир. Мазкур Техник регламент ва O`z DSt 35.67: 2011 Давлат стандарти талаблари ўртасида зиддиятлар келиб чиққан тақдирда ушбу Техник регламент талаблари устунлик қилади.

**6 - боб. Газ-баллон ускунаси ўрнатилган транспорт воситаларини синовдан ўтказиш**

62. Биринчи марта ишлаб чиқарилган (қайта жиҳозланган), газ-баллон ускунаси тажриба тариқасида ўрнатилган транспорт воситасининг ҳар бир модели қуйидаги мақсадларда синовдан ўтказилади:

2, 3-иловаларда келтирилган методика бўйича газ-баллон ускуналари тизимининг агрегатлари ва тугунлари (пресслаш) уланишларининг мустаҳкамлиги ва ишончлилигини баҳолаш (босим синови);

оғирлик кўрсаткичларни аниқлаш ва уни ўқлар бўйича тақсимланиши, габарит ўлчамларини O`z DSt 2435: 2011 «Механик транспорт воситалари. Оғирликлар ва ўлчамлар. Техник талаблар ва синов усуллари» Давлат стандарти талаблари бўйича тақсимлаш;

Ушбу бандда кўрсатилган синовлар Ўзбекистон Республикаси Ички ишлар вазирлиги Жамоат хавфсизлиги бошқармаси Йўл ҳаракати хавфсизлиги хизмати (ЙҲХХ) билан тузилманинг техник лойиҳасини келишиб олиш ва ушбу Техник регламентнинг 8-бандига мувофиқ серияли ишлаб чиқаришга (қайта жиҳозлашда) алоҳида транспорт воситаси моделини белгилаш учун ўтказилади.

63. Транспорт воситаларига ўрнатилган газ-баллон ва унинг ускуналари   
2 ва 3-иловаларда келтирилган методика бўйича қуйидаги ҳолатларда агрегатлар ва тугунлар уланишининг мустаҳкамлиги ва ишончлилиги учун синовлардан ўтказилади:

Транспорт воситасига газ-баллон ускунасини ўрнатиш жараёни якунланганда;

ЙҲХХ (М1 тоифадаги автотранспорт воситаларини истисно тарзида) органлари томонидан ўтказиладиган мажбурий техник кўрикка тайёргарлик кўришда;

хизмат қилиш муддати тугаганлиги ёки техник кўрикдан ўтказиш муносабати билан баллонларни алмаштиришда;

йўл-транспорт ҳодисасига учраган ва баллонларни, уланувчи газ симлари, қулфлаш-сарфлаш ва ҳимоя аппаратураларни демонтаж ҳамда навбатдаги монтаж қилиш зарурати билан боғлиқ шикастланишларни олган транспорт воситаларини таъмирлашда;

транспорт воситаларига техник хизмат кўрсатиш ва техник таъмирлашни амалга оширишда, агар бундай таъмирлаш ёки хизмат кўрсатиш билан боғлиқ ҳаракатлар газ-баллон ускуналари элементларига таъсир қилса ва газ-баллон ускуналари тизимининг мустаҳкамлиги йўқолишига олиб келиши мумкин бўлса.

64. Транспорт воситаларига ўрнатилган баллонлар ўрнатиш вақтида техник кўрикдан, шунингдек ушбу Техник регламентнинг VII боби 5-параграфи талабларига мувофиқ даврий техник кўрикдан ўтказилади.

65. Газ баллонларнинг техник кўриги Саноат, радиация ва ядро хавфсизлиги қўмитасидан белгиланган тартибда рухсатнома олган ташкилотлар томонидан ўтказилиши зарур. Барча баллонларни синовдан ўтказиш жараёнлари видеокамера ёрдамида ёзиб борилиши керак.

66. Видеокамера томонидан қайд этилган баллонларни техник кўрикдан ўтказиш жараёни материаллари газ баллонларини синовдан ўтказувчи ташкилотда 3 йил давомида сақланиши керак.

**7 - боб. Газ-баллон ускуналари ўрнатилган транспорт воситаларидан   
фойдаланиш ва уларга техник хизмат кўрсатиш**

**1 - §. Газ-баллон ускуналари ўрнатилган транспорт воситаларидан фойдаланувчи ташкилот раҳбарлари, эгалари ва ҳайдовчиларнинг мажбуриятлари**

67. Газ-баллон ускуналари ўрнатилган автотранспорт воситаларининг тўғри ишлаши учун жавобгарлик ушбу транспорт воситаларининг эгалари, фойдаланувчи ташкилотлар раҳбарлари ва ҳайдовчилари зиммасига юкланади.

68. Газ-баллон ускуналари ўрнатилган автотранспорт воситаларини бошқариш қоидалари билан танишган ҳайдовчиларга газ-баллон ускуналари ўрнатилган автотранспорт воситаларини бошқаришга рухсат берилади.

69. Газ-баллон ускунаси ўрнатилган автотранспорт воситаси ҳайдовчиси қуйидагиларга мажбур:

йўлга чиқишдан олдин, носозликлар ва газ сизиб чиқишини аниқлаш мақсадида автотранспорт воситасини (эшитиш орқали, газ анализатори ёрдамида), газ ускуналари   
ва баллонларнинг мустаҳкамлигини текширишга;

узоқ вақт тургандан кейин капот очиқ ҳолатда двигателни ишга туширишга;

текширув вақтида газ сизиб чиқиши аниқланса ёки ҳайдаш пайтида газ ҳиди пайдо бўлса, баллоннинг қўл вентилини ёпишга ва ихтисослаштирилган техник хизмат кўрсатиш станциясида носозликни бартараф этиш чораларини кўришга;

автотранспорт воситасида ёнғин содир бўлган тақдирда, ўт олдириш тизимини ўчиришга, йўловчиларни эвакуация қилиш, ёнғин хизматини чақириш, баллоннинг қўл вентилларини ёпиш чораларини кўришга ва имкони бўлса, ёнғинни ўчириш мосламаси, ёнғинга қарши материал, қум ёки сув ёрдамида ёнғинни ўчиришга;

газ-баллон ускунаси ўрнатилган автотранспорт воситасини 5-иловада келтирилган махсус белги билан таъминлашга.

70. Газ-баллон ускуналари ўрнатилган автотранспорт воситалари ҳайдовчисига қуйидагилар тақиқланади:

бино ичида, автотранспорт воситалари тўхташ жойига ёки ёнғин манбалари ва жамоат жойларига яқин жойда тизимдан газни чиқариш;

навбатдаги мажбурий техник кўрик ва баллонлар текшируви муддати тугаган автотранспорт воситасидан фойдаланиш;

газ тўлдириш вақтида тўлдириш шланги, баллонлар ёки заправка блоки ёнида туриш, босим остида бўлган тўлдириш шлангини ажратиб олиш;

босим остида гайка ёки уланишларни тортиш, босим остида бўлган аппаратура ва газ қувурларини металл буюмлар билан тақиллатиш;

автомобилларга газ тўлдириш компрессор станциялари (кейинги ўринларда — АГТКШ) ёки автомобилларга газ қуйиш шаҳобчалари (кейинги ўринларда — АГҚШ) ҳудудида ҳар қандай жорий таъмирлаш ёки газ таъминоти тизимини тартибга солиш;

газ-баллон ускунаси ўрнатилган автотранспорт воситасини 5-иловада келтирилган махсус белги билан таъминлашга;

газ билан тўлдириш жараёнида ҳайдовчи ва йўловчиларнинг автотранспорт воситаси ичида бўлиши таъқиқланади;

автотранспорт воситасида мустақил равишда баллонларни ва газ-баллон ускунасининг бошқа элементларини қайта тартибга солиш ва алмаштириш, шунингдек, ҳар қандай сиқилган ҳаво ёки газ манбасидан фойдаланган ҳолда газ-баллон ускунасини синовдан ўтказиш;

носоз газ-баллон ускунасига эга бўлган автотранспорт воситасини баллонлардаги газ билан бирга тўхташ жойларида сақлаш;

автотранспорт воситасини очиқ қўл вентилли баллонлар билан бирга узоқ вақтга тўхташ учун қолдириш;

портловчи ёки ёнувчан юкларни автотранспорт воситасининг юкхонасида, кузовида ёки кабинасида ташиб юриш;

71. Баллоннинг махсус белгилар ўрнатилмаган газ-баллон билан жиҳозланган автотранспорт воситасидан фойдаланиш.

72. Автотранспорт воситасида ёнғин хавфсизлиги қоидалари талабларига тўлиқ риоя қилган ҳолда газ-баллон ускуналари ўрнатилган автотранспорт воситаларидан фойдаланиш шарт.

**2 - §. Газ-баллон ускунаси ўрнатилган автотранспорт воситасига ёқилғи қуйиш**

73. Газ-баллон ускуналари ўрнатилган автотранспорт воситаларига қуйидаги ёқилғи қуйилиши керак:

АГТКШда табиий газ;

АГҚШда суюлтирилган углеводород гази.

74. Газ-баллон ускуналари ўрнатилган автотранспорт воситаларининг газ баллонларини тўлдириш техника хавфсизлиги қоидаларига мувофиқ амалга оширилиши керак.

75. Автотранспорт воситасига горизонталь ҳолатда ўрнатилган СНГ баллонларини буғ ёстиғини ҳосил қилиш учун баллон бўш ҳажмининг камида 20% ни қолдириб, тўлдирилиш керак.

76. СТГ тўлдиришнинг максимал ишчи босими 18 МПа га тенг қийматдан ошмаслиги керак.

77. Газ-баллон ускуналари ўрнатилган автотранспорт воситаларига ёқилғи АГТКС ва АГҚШда оператор ва ёқилғи қуювчи томонидан қуйилиши керак.

78. Газ баллонларига ёқилғи қуйишда хавфсизлик нуқтаи назаридан қуйидагилар тақиқланади:

навбатдаги техник кўрикдан ўтмаган (тегишли белгиси йўқ) баллонларни тўлдириш;

газ қувурлари, уланишлар ёки газ ускуналарида герметик бузилиш ҳолати аниқланганда баллонларни тўлдириш;

баллонларни тўлдириш вақтида тўлдириш шланги яқинида бўлиш;

босим остида бўлган тўлдириш шлангини ажратиб олиш;

газ-баллон ускуналарида ҳар қандай жорий таъмирлаш ва созлашларни амалга ошириш;

газ-баллон ускунаси учун мўлжалланмаган бошқа турдаги газёқилғисини қуйиш.

**3 - §. Газ-баллон ускунаси ўрнатилган автотранспорт воситасига техник хизмат кўрсатиш ва таъмирлаш ҳамда мажбурий техник кўрик**

79. Газ-баллон ускунаси ўрнатилган автотранспорт воситаларига техник хизмат кўрсатиш регламенти, газ-баллон ускунасига хизмат кўрсатиш бундан мустасно, оддий автотранспорт воситалари учун белгиланган қуйидаги регламент билан бир хил:

кундалик техник хизмат (КХ);

мавсумий хизмат (МХ);

йиллик техник хизмат (ТХ).

80. Газ-баллон ускуналари ўрнатилган автотранспорт воситаларига техник хизмат кўрсатиш ва таъмирлаш ишлари бензин ва дизель ёқилғисида ишлайдиган автотранспорт воситаларига техник хизмат кўрсатиш ва таъмирлаш учун мўлжалланган ҳудудларда амалга оширилиши мумкин, газ-баллон ускуналари тизимлари бундан мустасно.

81. Газ-баллон ускуналари тизимига техник хизмат кўрсатиш ва таъмирлаш ишлари мазкур Техник регламентнинг 1-иловаси талабларига мос келадиган ташкилотларнинг ихтисослаштирилган жойларида амалга оширилиши керак.

82. Мажбурий техник кўрикдан ўтказишда автотранспорт воситалари эгалари ёки уларнинг ваколатли шахслари мазкур Техник регламентга мувофиқ газ-баллон ускуналари уланишларининг мустаҳкамлиги ва ишончлилиги учун синовлар ҳамда баллонлар кўрикдан ўтказилганлигини тасдиқловчи ҳужжатларни ЙҲХББ органларига тақдим этишлари шарт.

**4 - §. Баллонлардан фойдаланиш**

83. СТГ тизимларининг баллонлари учун максимал ишчи босим 20 МПа даражасида ўрнатилган.

84 СНГ тизимларининг баллонлари учун максимал ишчи босим 1,6 МПа даражасида ўрнатилган.

85. Фойдаланиш вақтида баллонлар транспорт воситаларида ташилаётган юкнинг доимий механик ёки кимёвий таъсирига учрамаслиги ёки ҳаракат шароитида ейилиш натижасида шикастланмаслиги керак. Шу билан бирга, баллоннинг ташқи юзаси баъзи ҳолларда қуйидагиларнинг таъсирига учраши мумкин:

тузнинг, денгиз яқинида транспорт воситасидан фойдаланиш ёки музни эритишга ёрдам берадиган тузни қўллашда;

ультрабинафша қуёш нурланиши;

шағал зарбалари;

агрессив кимёвий муҳитлар (эритувчилар, кислоталар, гидроксиди, ўғитлар);

автомобиль транспортида ишлатиладиган суюқликлар, шу жумладан бензин, гидравлик суюқликлар, гликол ва мойлар.

86. Металл баллонларнинг хизмат кўрсатиш муддати баллон ишлаб чиқарувчи-завод томонидан белгиланади, лекин қуйидаги муддатлардан ошмаслиги керак:

СТГ баллонлари учун — 10 йил, ёки 10 000 ёнилғи қуйиш даври;

СНГ баллонлари учун — 15 йил.

Хизмат муддати ёки 10 000 та тўлдириш даври (СТГ баллонлари учун) тугагандан сўнг, баллонларни утилизация қилиш керак.

**5 - §. Баллонларни техник кўрикдан ўтказиш тартиби**

87. Автотранспорт воситаларига ўрнатилган барча баллонлар ушбу банднинг талабларига мувофиқ қуйидаги муддатларда даврий техник кўрикдан ўтказилади:

СТГ баллонлари — ҳар уч йилда бир марта;

СНГ баллонлари — ҳар икки йилда бир марта.

88. Баллонларни техник кўрикдан ўтказиш ишлари мазкур Техник регламентнинг   
1-иловасида назарда тутилган талабларга тегишли бўлган, Саноат, радиация ва ядро хавфсизлиги қўмитасидан қонунчиликда ўрнатилган тартибда ушбу фаолиятни амалга ошириш учун рухсатнома олган юридик шахслар томонидан амалга оширилади.

89. Техник кўрик ўтказиш ҳуқуқига рухсатнома беришда ҳар бир ташкилотга ушбу бобнинг 6-параграфига мувофиқ баллонларга белги қўйиш учун рақам берилади.

90. Ташкилот қайта ташкил этилган, унинг номи ёки жойлашган жойи (почта манзили) ўзгарган тақдирда техник кўрик ўтказиш ҳуқуқига рухсатнома белгиланган тартибда қайта расмийлаштирилиши керак.

Дубликат бериш ва техник кўрикни ўтказиш ҳуқуқига рухсатноманинг амал қилиш муддатини тугатиш қонун ҳужжатларида белгиланган тартибда амалга оширилади.

91. Баллонни техник кўрикдан ўтказиш қуйидаги кетма-кетликда амалга оширилади:

баллонни ташқи текшириш ва баллондаги қолдиқ босимни текшириш;

қолдиқ газ босимидан (СТГ баллонлари учун) ёки оғир қолдиқдан (СНГ баллонлари учун) чиқариш;

баллоннинг қўл вентилини демонтаж қилиш;

баллонни инерт газ билан ювиш ва газсизлантириш;

баллонни тарозида тортиш;

баллонни гидравлик синовдан ўтказиш;

баллоннинг қўл вентилини монтаж қилиш;

баллоннинг герметикасини текшириш учун пневматик синовни ўтказиш;

баллонни қуритиш ва бўяш;

баллонга белги қўйиш;

баллонни синовдан ўтказиш журналини тўлдириш, зарур маълумотларни ташкилотнинг расмий веб-сайтига киритиш.

92. Баллонларни ташқи текшириш уларнинг деворларида занглаш, ёриқлар, металлнинг қатламланиши, чуқурчалар, асосий металл устидаги тирналган жойлар, бўйин резьбасининг эскириши ва бошқа шикастланишларни аниқлаш учун ўтказилади.

Баллон деворларида 10% дан ортиқ занглаш ёки ёриқлар, асосий металл устидаги тирналишлар, металл қатламланиши, чуқурчалар, бўйин резьбасининг эскириши ва бошқа номақбул шикастланишлар аниқланса, баллон алоҳида ажратиб олинади ва утилизация қилинади.

Баллонларни ташқи текширувдан ўтказишда баллонларнинг ташқи қисми лойдан тозаланиши ва сув билан ювилиши керак. Сув билан ювишда тозаланмаган барча турдаги ифлосланишлар синтетик ювиш воситалари ёрдамида олиб ташланиши керак.

93. Баллонларни техник кўрикдан ўтказиш бўйича ишларни бошлашдан олдин қуйидагиларни бажариш зарур:

СТГ баллонлари учун — қолдиқ газ босимини аниқлаш учун манометрни вентилга улаш ва зарурат бўлганида баллонни газсизлантириш;

СНГ баллонлари учун — паспорт бўйича бўш баллоннинг ҳақиқий оғирлиги ва устида муҳрлаб ёзилган оғирлиги ўртасидаги фарқни аниқлаш орқали оғир газ қолдиғи мавжудлигини аниқлаш учун уни тарозида тортиш ва зарурат бўлганида оғир қолдиқни махсус идишга тўкиш;

баллоннинг қўл вентилини учқун пайдо бўлишига йўл қўймайдиган асбоб билан демонтаж қилиш.

94. Ташқи кўрикни ва 93-бандда кўрсатилган ҳаракатларни амалга оширгандан сўнг, СТГ баллонини тарозида мажбурий тортиш керак. Баллон оғирлигининг камайиши баллоннинг ишлаб чиқарувчи-завод белгисида кўрсатилган оғирлиги ва баллоннинг ҳақиқий оғирлиги ўртасидаги фарқ орқали аниқланади.

Баллоннинг массаси 5% ёки ундан ортиқ камайганда, баллон алоҳида ажратиб олинади ва утилизация қилинади.

95. Техник кўрикдан ўтказишда баллонлар қуйидаги босим билан гидравлик синовдан ўтказилади:

СТГ баллонлари — 30 МПа;

СНГ баллонлари — 2,5 МПа.

Баллонларни босим остида ушлаб туриш вақти камида 2 дақиқа бўлиши керак, лекин 5 дақиқадан ошмаслиги лозим.

96. Агар техник кўрикдан ўтказилганда ушбу Техник регламентда кўрсатилган нуқсонлар аниқланмаса, гидравлик синовдан ўтказишда баллоннинг геометрияси ўзгармаса ёки бузилишлар бўлмаса, баллон фойдаланишга яроқли ҳисобланади.

97. Мазкур Техник регламентда кўрсатилган нуқсонлар, гидравлик синовдан ўтказишда баллоннинг геометрияси ўзгарганлиги ёки бузилганлиги аниқланган тақдирда, баллон тегишли далолатнома тузган ҳолда фойдаланишга яроқсиз деб топилади ва бракка чиқарилади ҳамда кейинчалик мижоз шу ҳақида хабардор қилинади.

Бракка чиқарилган баллон резьбага белги қўйиш ва корпусда тешик очиш орқали — кейинчалик фойдаланмаслик учун утилизация қилинади. Баллонда олдин ёзилган маълумотларга махсус белги киритилиши зарур, баллон рақами, ишлаб чиқарувчининг савдо белгиси ва ишлаб чиқарилган санаси бундан мустасно,

98. Йўл-транспорт ҳодисаларида шикастланган автотранспорт воситаларига ўрнатилган баллонлар ёки очиқ олов таъсирида қолган баллонлар такрорий техник кўрикдан ўтказилади.

99. Фойдаланишга яроқли деб тан олинган баллонга вентиль ўрнатилади. Ўрнатиладиган вентиль соз ҳолатда бўлиши керак. Вентиль баллонга ўрнатилганда айланадиган вақт ишлаб чиқарувчи-заводнинг техник ҳужжатларига мувофиқ динамометр калитининг кўрсаткичлари орқали аниқланади.

100. Вентиль ўрнатилгандан сўнг, герметикликни аниқлаш учун баллонлар пневматик синовдан ўтказилиши керак. Пневматик синовлар компрессор томонидан ҳосил қилинадиган сиқилган ҳаво билан қуйидаги босимда ўтказилиши лозим:

СТГ баллонлари — 20 МПа;

СНГ баллонлари — 1,6 МПа.

Пневматик синов пайтида баллонларни ушлаб туриш миқдори аниқ белгиланмайди.

Резьбали уланишлар ва вентилнинг маҳкамлиги баллонни сув ваннасига тушириш орқали аниқланади. Баллоннинг юзасида ва унинг арматура билан боғланган жойларда ҳаво пуфакчалари пайдо бўлишига йўл қўйилмайди.

101. Автотранспорт воситасига ўрнатилган газ-баллон ускунасининг вентили ёки элементларини таъмирлаш ишлари ишлаб чиқарувчи-заводларнинг техник ҳужжатларига мувофиқ баллонларни техник кўрикдан ўтказиш ва таъмирлаш учун хонада баллонларни хавфсиз таъмирлаш учун мосламада амалга оширилиши керак.

102. Ташкилот ҳудудида баллонларни кўчириш ишлари махсус аравалар ёки бошқа махсус қурилмалар ёрдамида горизонталь ҳолатда амалга оширилади. Ташиш вақтида баллонларни вентиль билан бир томонга ётқизиш керак. Баллонларни хавфсиз ташишни таъминлаш чораларини кўриш лозим, баллонларни ўзаро ва ташиш мосламаларининг металл қисмларига тегизишига йўл қўйилмайди.

103. Баллонларни техник кўрикдан ўтказувчи ташкилотга қуйидагилар тақиқланади:

мувофиқлик сертификати (ёки мувофиқлик сертификатининг нусхаси) бўлмаган баллонларни техник кўрикдан ўтказиш;

яроқлилик муддати ўтган баллонларни техник кўрикдан ўтказиш;

белгилари мавжуд бўлмаган, тўлиқ бўлмаган ёки ўқиб бўлмайдиган белгиларга эга баллонларни техник кўрикдан ўтказиш;

баллонларнинг юзасини тозалаш мақсадида бензин, ацетон ёки бошқа ёнувчан суюқликлардан фойдаланиш;

пайвандлаш ёрдамида баллонларни таъмирлаш;

чекиш, очиқ оловдан фойдаланиш ва ҳудудда кўчма кавшарлашда ишлайдиган лампалар ва пайвандлаш аппаратлари билан ишлаш.

**6 - §. Баллонларга белги қўйиш**

104. Қонунчиликда белгиланган тартибда олинган мувофиқлик сертификатига (ёки мувофиқлик сертификатининг нусхасига) эга баллонлар техник кўрикка қабул қилинади. Бунда баллонда ишлаб чиқарувчи-завод томонидан қуйидаги маълумотларни ўз ичига олган белги (ўзбек, рус ёки инглиз тилида) босилиши керак:

ташкилотнинг номи ёки баллон ишлаб чиқарувчи-заводнинг савдо белгиси;

баллоннинг завод рақами;

баллон тури (СТГ-1, СТГ-3, СТГ-4, СНГ)

баллон ишлаб чиқарилган сана (ой, йил);

баллоннинг хизмат қилиш муддати;

баллон оғирлиги (кг);

баллоннинг ишчи босими (МПа);

баллоннинг синов гидравлик босими (МПа);

баллон сиғими.

105. Техник кўрикда қониқарли натижаларга эришган тақдирда, баллонларни маркалаш учун масъул шахс ҳар бир баллоннинг юқори шарсимон қисмини зарба усули билан қуйидаги маълумотлар билан тўлдиради:

кўрик ўтказилган сана (ой, йил);

навбатдаги кўрик ўтказиш санаси (ой, йил);

баллонни техник кўрикдан ўтказган ташкилотнинг белгиси.

Баллонларга қўлланиладиган белгиларнинг баландлиги камида 8 мм бўлиши керак;

106. Ташкилотнинг идентификация белгили тамғаси бир хил ўлчамдаги (баландлиги 5 мм) тўртта белгига эга бўлиб, диаметри 12 мм бўлган доира ичида иккитадан белги каср шаклида жойлашади ва махражда 01 дан 99 гача (рақамли қисм) иккита рақамдан ҳамда суратда лотин алифбосининг иккита бош ҳарфидан (ҳарф қисми) иборат бўлиб, қуйидагича ёзилади:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  | АА, | АВ, | АС | ва ҳк. | ZZ. |  |  |  |  |  |  |  |  |  |  |  |
|  |  |  |  |  |  |  |  |  |  | 01 | 12 | 47 | 99 | гача |  |  |  |  |  |  |  |  |  |  |

Белгига ҳар қандай бошқа белгиларни киритиш (шу жумладан тире, нуқта ва бошқалар), ҳарфлар ва (ёки) рақамларни жойларида қайта жойлаштириш (масалан, марканинг 12 рақамли қисмини 21 билан алмаштириш), шунингдек рақамларнинг бошқача жойлашуви ёки ушбу Техник регламентда кўзда тутилмаган бошқа белгидан фойдаланишга йўл қўйилмайди.

107. Ташкилотларда баллонларни бракка чиқариш учун «Х» белгиси билан диаметри 12 мм бўлган думалоқ шаклдаги белгидан фойдаланиш керак.

«Х» белгисини қўллаш жойи баллон рақамининг ўнг томонида 10 мм дан ортиқ бўлмаган масофада жойлаштирилади.

108. Белгиларнинг рақамли қисмини ташкилотнинг ҳудудий жойлашуви бўйича тақсимлаш Саноат, радиация ва ядро хавфсизлиги қўмитаси томонидан қуйидаги жадвалга мувофиқ амалга оширилади:

|  |  |  |
| --- | --- | --- |
| **№ т/р** | **Ҳудудий бўлиниш** | **Белги рақамининг рақамли қисми** |
| 1. | Қорақалпоғистон Республикаси | 95 дан 99 гача |
| 2. | Андижон вилояти | 60 дан 69 гача |
| 3. | Бухоро вилояти | 80 дан 84 гача |
| 4. | Жиззах вилояти | 25 дан 29 гача |
| 5. | Қашқадарё вилояти | 70 дан 74 гача |
| 6. | Навоий вилояти | 85 дан 89 гача |
| 7. | Наманган вилояти | 50 дан 59 гача |
| 8. | Самарқанд вилояти | 30 дан 39 гача |
| 9. | Сурхондарё вилояти | 75 дан 79 гача |
| 10. | Сирдарё вилояти | 20 дан 24 гача |
| 11. | Тошкент вилояти | 10 дан 19 гача |
| 12. | Фарғона вилояти | 40 дан 49 гача |
| 13. | Хоразм вилояти | 90 дан 94 гача |
| 14. | Тошкент шаҳри | 01 дан 09 гача |

109. Баллонларни ўрнатувчи, синовдан ўтказувчи ва кўздан кечирувчи ҳар бир ташкилот учун Саноат, радиация ва ядро хавфсизлиги қўмитаси томонидан якка тартибдаги белги расмийлаштирилади ва белгиланган тартибда рухсатнома берилади. Белгининг амал қилиш муддати Саноат, радиация ва ядро хавфсизлиги қўмитаси томонидан берилган рухсатномада кўрсатилади. Белгилар бир нусхада тайёрланади.

110. Тамғадан фойдаланиш ва сақлаш, уни бериш ва қайтариш ҳисобини юритиш учун масъул шахсларни тайинлаш тартиби ташкилот раҳбарининг буйруғи билан белгиланади.

111. Эскирган тамға Саноат, радиация ва ядро хавфсизлиги қўмитасига топширилади. Эскирган ёки йўқолган белгилар ўрнига белгиланган тартибда янгилари тайёрланади ва берилади.

112. Ташкилот баллонларни техник кўрикдан ўтказиш бўйича фаолиятни тўхтатган тақдирда тамға Саноат, радиация ва ядро хавфсизлиги қўмитасига қайтарилади.

113. Техник кўрик якунланиб, ижобий натижаларга эришгандан сўнг баллонлар қуйидаги жадвалга мувофиқ ёзувлар билан бўялади:

|  |  |  |  |
| --- | --- | --- | --- |
| **Баллон тури** | **Баллонларнинг ранги** | **Ёзув матни** | **Ёзув ранги** |
| СТГ | Қизил | Метан | Оқ |
| СНГ | Қизил | Пропан-бутан | Оқ |

Баллонлардаги ёзувлар айлана бўйлаб айлананинг камида 1/3 қисмига киритилади   
ва баллонлардаги ҳарфларнинг баландлиги 60 мм бўлиши керак.

Баллоннинг бўялган юзаси текис, силлиқ, пуфакчаларсиз ва бўёқ плёнкаси қатламларисиз бўлиши зарур.

114. Баллонларни техник кўрикдан ўтказиш натижалари баллонларни маркалаш учун масъул шахс томонидан баллонларнинг синов журналига киритилиши керак. Бунда баллонларнинг синов журналига қуйидаги маълумотлар киритилиши лозим:

ташкилотнинг манзили ва номи / баллонлар эгасининг ФИШ;

ишлаб чиқарувчи-заводнинг номи ёки унинг савдо белгиси;

баллоннинг завод рақами;

ишлаб чиқарилган сана (ой, йил);

техник кўрик ўтказилган сана (ой, йил);

навбатдаги техник кўрик санаси (ой, йил);

баллонга муҳрланган дастлабки масса (кг);

техник кўрик пайтида баллоннинг ҳақиқий бўш массаси (кг);

баллонда муҳрланган дастлабки ички ҳажми (л);

техник кўрик пайтида белгиланган ҳақиқий ички ҳажми (л);

баллоннинг яроқлилиги тўғрисидаги белги;

баллонни техник кўрикдан ўтказган шахснинг ФИШ ва имзоси.

Баллонларнинг синов журнали рақамланган, боғланган бўлиши керак ва 20 йил давомида ташкилот архивида сақланади.

**7 - боб. Давлат назорати**

115. Мазкур Техник регламент талабларига риоя этилиши устидан давлат назорати қуйидаги идораларнинг мансабдор шахслари томонидан амалга оширилади:

ЙҲХХ органлари;

Саноат, радиация ва ядро хавфсизлигини қўмитаси;

Ўзбекистон Техник жиҳатдан тартибга солиш агентлиги;

қонун ҳужжатларида белгиланган тартибда бошқа давлат бошқаруви органлари.

106. Мазкур Техник регламент талабларини бузганликда айбдор шахслар қонун ҳужжатларида белгиланган тартибда жавобгар бўладилар.

**[Сиқилган табиий газ, суюлтирилган углеводород газлари   
ёки дизель ва газсимон ёқилғиси аралашмаси билан   
ишлайдиган транспорт воситалари хавфсизлиги   
тўғрисидаги техник регламент](http://lex.uz/pages/getpage.aspx?lact_id=2813692)га**

**1-ИЛОВА**

**Транспорт воситаларига газ-баллон ускуналарини ўрнатиш, уларга техник хизмат кўрсатиш ва синовдан ўтказиш бўйича хизматлар кўрсатувчи ташкилотларга қўйиладиган талаблар**

1. Транспорт воситаларига газ-баллон ускуналарини ўрнатиш, уларга техник хизмат кўрсатиш ва синовдан ўтказиш, шу жумладан баллонларни техник кўрикдан ўтказиш бўйича хизматлар кўрсатувчи ташкилотлар (кейинги ўринларда ташкилотлар деб юритилади) қуйидагиларга эга бўлиши керак:

тегишли ишлаб чиқариш базаси;

ишларни бажариш учун зарур бўлган технологик ускуналар;

штатда тегишли ишларни бажариш учун ўқитилган ишчи ва муҳандислик-техник ходимлар;

тегишли ишларни бажаришнинг учун тасдиқланган технологик жараён;

ўрнатилган тартибда расмийлаштирилган рухсатномалар:

а) транспорт воситаларининг алоҳида моделлари учун ЙҲХХ билан келишилган конструкциянинг техник лойиҳалари;

б) Саноат, радиация ва ядро хавфсизлигини қўмитасининг баллонларни синаш   
ва техник кўрикдан ўтказиш бўйича фаолиятни амалга ошириш ҳуқуқига рухсатномаси;

в) деталлар уланишларининг мустаҳкамлиги ва чидамлилигини аниқлаш учун газ-баллон ускуналари тизимларини синовдан ўтказиш бўйича лабораториянинг техник малакасини маъқуллаш тўғрисидаги гувоҳнома.

2. Ташкилотлар қуйидаги ички фойдаланиш ҳужжатларни мажбурий тартибда расмийлаштиришлари керак:

газ-баллон ускуналарни синовдан ўтказиш, баллонларни техник кўрикдан ўтказиш ва белгилаш учун масъул шахсларни муҳандислик-техник ходимлар (МТХ) орасидан тайинлаш тўғрисидаги буйруқ;

рақамланган ва боғланган синов журнали;

ташкилот раҳбари томонидан тасдиқланган транспорт воситаларига газ-баллон ускуналарини ўрнатиш, газ-баллон ускуналарини синовдан ўтказиш ва баллонларни техник кўрикдан ўтказиш бўйича йўриқномалар;

МТХ ва ишчиларнинг лавозим йўриқномалари.

3. Иш жойларида хавфсиз ишлаш бўйича плакатлар осилган бўлиши керак.

4. Газ-баллон ускуналарни ўрнатиш, уларга техник хизмат кўрсатиш ва баллонларни кўрикдан ўтказиш ишларига 18 ёшдан кичик бўлмаган фуқароларга рухсат берилади, улар ўрнатилган тартибда тасдиқланган махсус дастурлар ва ўқув режалари бўйича таълим муассасаларида ўқитилган ва белгиланган намунадаги тасдиқловчи ҳужжат олган бўлишлари лозим.

5. Ташкилотнинг ишлаб чиқариш бинолари қуйидаги асосий ишлаб чиқариш майдонларидан иборат бўлиши керак:

газ-баллон ускуналари тизимларини синовдан ўтказиш ва газ-баллон ускуналар ўрнатилган транспорт воситаларига техник хизмат кўрсатиш майдони;

газ баллонларини текшириш майдони;

газ-баллон ускуналари элементларини бутлаш, тайёрлаш, таъмирлаш, текшириш майдони;

компрессорли майдон;

транспорт воситасига газ-баллон ускуналарни ўрнатиш майдони.

6. Асосий ишлаб чиқариш майдончалари ташкилотнинг ишлаб чиқариш корпусида жойлашган бўлиши ва зарур технологик асбоб-ускуналар билан жиҳозланган бўлиши лозим.

7. Ускунани ҳар хил турдаги ишларни бажаришнинг технологик кетма-кетлигига жойлаштириш тавсия этилади, бунда катта ўлчамли қисмларнинг (кузовлар, йиғилган баллонлар) эркин ҳаракатланиш имкониятини ҳисобга олиш керак. Ишлаб чиқариш майдончаларининг тавсия этилган технологик схемаси 1-расмда кўрсатилган.

1-расм. Ташкилотнинг тавсия этилган технологик режалаштириш ечими.

Ташкилотнинг майдонлари ва жиҳозларининг тавсия этилган рўйхати

|  |  |  |  |  |
| --- | --- | --- | --- | --- |
| **№ т/р** | **Технологик жиҳознинг номи** | **Сони, (дона)** | **Ишлаб чиқариш майдони**  **(м²):** | |
| **Енгил машиналар учун** | **Юк машиналари, автобуслар учун** |
| **А** | **Газ-баллон ускуналари ва техник хизмат кўрсатиш тизимлари, газ-баллон ускуналари ўрнатилган транспорт воситаларини синовдан ўтказиш майдони** |  | 36,0 | 72,0 |
| 1. | Қум солинган қути, ўт ўчиргич | 1 |  |  |
| 2. | Тозаловчи материаллар солинган қути | 1 |  |  |
| 3. | Агрегатлар ва деталларни ювиш учун қурилма | 1 |  |  |
| 4. | Газ-ёқилғи жиҳозлари ва газ қувурларнинг жорий таъмирлаш учун пост | 1 |  |  |
| 5. | Газ-ёқилғи жиҳозларни текшириш учун қурилма | 1 |  |  |
| 6. | Асбоблар тумбочкаси ва асбоблар тўплами | 12 |  |  |
| 7. | Стеллаж | 3 |  |  |
| 8. | Синовлар стенди | 1 |  |  |
| **Б** | **Газ баллонларни текшириш бўйича майдон** |  | 24,0 | 24,0 |
| 9. | Пневмогидрокучайтиргич, гидравлик насос | 1 |  |  |
| 10. | Вентиль мосламалари монтажи учун стенд | 1 |  |  |
| 11. | Газ баллонларини тозалаш учун стенд | 1 |  |  |
| 12. | Ҳимоя кожухи | 1 |  |  |
| 13. | 0,25 м³ 8 кг/см² маҳсулдорликка эга ҳаво компрессори | 1 |  |  |
| 14. | Пол тарозилари 300 кг гача | 1 |  |  |
| **В** | **Газ-баллон ускуналарини бутлаш, тайёрлаш, таъмирлаш ва текшириш майдони** |  | 18,0 | 36,0 |
| 15. | Кузовни ва баллонларни ечиш учун кран-балка  (Қ =1,0 т гача) | 1 |  |  |
| 16. | Баллонлар тўплагич | 2 |  |  |
| 17. | Асбоблар тумбочкаси ва асбоблар тўплами | 1 |  |  |
| 18. | Газ-баллон ускуналар элементларини жорий таъмирлаш учун пост | 1 |  |  |
| 19. | Газ-баллон ускуналар элементларини текшириш ва тартибга солиш учун стенд | 1 |  |  |
| 20. | Қум солинган қути, ўт ўчиргич | 1 |  |  |
| 21. | Тозаловчи материаллар солинган қути | 1 |  |  |
| 22. | Газ-баллон ускуналарнинг элементларини ювиш учун мослама | 1 |  |  |
| 23. | Пармалаш станоги дастгоҳи ва қисқичи билан бирга | 1 |  |  |
| 24. | Электр пайвандлаш аппарати | 1 |  |  |
| 25. | Пост (дастгоҳ) | 1 |  |  |
| 26. | Вентиляция соябони | 1 |  |  |
| **Г** | **Компрессорли майдон** |  | 12,0 | 24,0 |
| 27. | Сиқилган ҳаво аккумулятори (рессивер) V=200 л,  Р=200 кг/см2 | 1 |  |  |
| 28. | Камида 2 м3/дақ, Р=250 кг/см2 маҳсулдорликка эга компрессорли мослама | 1 |  |  |
| **Д** | **Транспорт воситасига газ-баллон ускуналарини ўрнатиш бўйича майдон** |  | 36,0 | 126,0 |
| 29. | Баллонларни пакетга йиғиш учун секция | 1 |  |  |
| 30. | Баллонларни ташиш учун тутқич | 2 |  |  |
| 31. | Баллонларни ташиш учун аравача | 1 |  |  |
| 32. | Дастгоҳ қисқичи билан | 2 |  |  |
| 33. | Вентиляция соябони | 1 |  |  |

8. Ишлаб чиқариш корпуси биносининг баландлиги енгил автомобиллар учун чиқиб турадиган қурилиш иншоотларигача камида 4,0 м, юк машиналари ва автобуслар учун эса камида 7,0 м ни ташкил этиши керак.

9. Транспорт воситаларини ювиш ва газ баллонлари омбори, агар улар мавжуд бўлса, ишлаб чиқариш корпусидан алоҳида ёки унинг ёнида ташкил этилиши керак.

10. Ишлаб чиқариш майдончасини газ баллонларини кран-балка ёки бошқа юк кўтариш механизми билан жиҳозлаш тавсия этилади, бунда эгалланадиган максимал майдон юк ташувчи транспорт воситаларининг кузовларини олиб қўйиш ва ўрнатиш ҳамда газ баллонларни жойлаштириш бўйича ишларни амалга ошириш учун ажратилади.

11. Майдонда максимал табиий ёруғлик (дераза ўринлари мавжудлиги) ва вентиляция, шунингдек, баллонларни ташиш ва транспорт воситаларининг кириш (чиқиш) учун етарли жой бўлиши керак.

12. Табиий ёруғлик етарли бўлмаган тақдирда, ишлаб чиқариш майдонлари юқоридан сунъий ёритиш ёрдамида ёритилиши керак.

13. Ишлаб чиқариш биноларидан чиқишда остона ва бошқа тўсиқлар бўлмаслиги, уларнинг кенглиги эса газ баллонларини эркин ташишни таъминлаши зарур.

14. Газ-баллон ускуналари тизимларини синовдан ўтказиш майдони бошқа майдонлардан баландлиги 3,5 — 4,0 м бўлган ғишт ёки темир-бетон деворлар билан ажратилиши керак.

15. Газ-баллон ускуналари элементларини бутлаш ва текшириш, транспорт воситасини қайта жиҳозлаш майдонлари бир-бири билан бирлаштирилиши мумкин.

Компрессорли майдон алоҳида (изоляция қилинган) бинода жойлашган бўлиб, компрессор мосламаси, сиқилган ҳаво аккумулятори ва ёрдамчи ускуналарни ўз ичига олади.

16. Газ-баллон ускунаси элементларини монтаж жойига бинога етказиш учун фойдаланиладиган ташқи эшик ўрнининг кенглиги камида 1,5 м, ташқи дарвозалар эса енгил автомобиллар учун 3 м × 4,2 м, юк машиналари ва автобуслар учун эса камида 4,5 м × 4,2 м умумий ўлчамларга эга бўлиши керак.

17. Технологик ускуналар ихтисослаштирилган ишлаб чиқариш заводлари томонидан ишлаб чиқарилиши керак.

18. Анжомлар, стеллажлар, дастгоҳлар ва аравачалар транспорт воситаларини қайта жиҳозлаб берувчи ташкилотлар томонидан ишлаб чиқарилиши мумкин.

19. Транспорт воситасини газ-ёқилғиси билан жиҳозлаш пунктининг барча бинолари автотаъмирлаш ва вулканизация устахоналари учун ёритиш, вентиляция ва гигиена талабларига жавоб бериши керак.

20. Бинолар соатига уч марта ҳаво алмашинувини, шунингдек, табиий чиқинди чиқарилишини таъминлаб берувчи мажбурий-тортувчи вентиляцияга эга бўлиши лозим.

**Газ-баллон ускуналарини ўрнатиш, техник хизмат кўрсатиш ва синовдан ўтказиш ишларини бажаришда техника хавфсизлиги**

21. Бажариладиган ишига кўра, ташкилот раҳбари томонидан тасдиқланган меҳнатни муҳофаза қилиш ва техника хавфсизлиги ҳамда хавфли ишларни бажариш тартиби тўғрисида махсус йўриқномаларни жорий этилади.

Баллонларни маҳкамлаш, ишлаб чиқарувчи томонидан берилган тавсия ва кўрсатмаларига риоя қилган ҳолда амалга оширилиши лозим. Ушбу кўрсатмалар баллонларни маҳкамлаш жараёнида шикастланишларнинг олдини олиш, сиқиш кучи ва моментни аниқлаш, шунингдек, баллон юза қисмида юзага келиши мумкин бўлган зарарларни чекланишига қаратилган бўлиши лозим

22. Ташкилот буйруғи билан тайинланган ва тегишли тайёргарликдан ўтган, техника хавфсизлиги қоидалари бўйича имтиҳонларни муваффақиятли топширган шахслар баллонларни техник кўрикдан ўтказиш ва 20 МПа гача босимли ёқилғи тизимларини синовдан ўтказиш ишларига рухсат этилади.

23. Баллонларни техник текшириш ва ёнилғи тизимларини босим орқали синовдан ўтказиш ишлари ҳаво ҳарорати қишда 12 ° C дан паст бўлмаган ва ёзда 35 ° C дан юқори бўлмаган биноларда бажарилиши керак.

24. Транспорт воситасида газ-баллон ускунаси элементларини ўрнатиш ишларини бошлашдан олдин асбоб ва жиҳозларнинг созлигини текшириш, вентиляцияни ёқиш зарур.

25. Газ-баллон ускуналари элементларини олиб ташлаш ва ўрнатиш ишларини махсус асбоблар билан, шунингдек, юк кўтариш мосламалари ёрдамида бажаришга рухсат берилади.

26. Газ-баллон ускунаси элементларини ўрнатиш бўйича ишлар аккумулятор батареяси узилган ҳолда амалга оширилиши керак.

27. Сиқилган ҳавони етказиб беришни бошқариш пости ёпиқ бўлиши ва тасодифий одамлар томонидан ҳаво етказиб бериш ҳолатларини истисно қилиш учун ишончли қулфларга эга бўлиши керак.

28. Двигатель ишлаётган вақтда газ-баллон ускуналар тизимларида назорат-созлаш ишларини бажаришда газ фақат битта баллондан келиши, ушбу баллондаги ишчи газнинг босими 5,0 МПа дан ошмаслиги, қолган баллонларнинг вентиллари ёпиқ бўлиши керак.

29. Баллонлар техник кўрикка қабул қилинганда ва транспорт воситасининг ёнилғи тизими синовга қабул қилинганда уларда газ йўқлиги текширилиши шарт. Акс ҳолда, улар газсизланиши керак.

30. Глушител билан жиҳозланган махсус мослама орқали баллонлардан сиқилган ҳаво (газ) чиқарилади.

31. Баллонларни гидро-синовдан ўтказишда техник хизмат кўрсатувчи ходимлар бошқарув пультидаги электр изоляция гиламчада бўлиши ва ҳимоя кожуханинг ойнаси орқали синов жараёнини кузатиши керак.

32. Баллонларни пневматик синовлардан ўтказиш вақтда баллонларда сиқилган ҳаво мавжуд бўлганда, стенд бошқарувининг ҳимоя кожухидан чиқиб кетиш тақиқланади.

33. Бўялган баллонларни қуритиш учун камерани ишлатишда техника хавфсизлиги, ёнғин хавфсизлиги ва бўяш цехлари учун саноат санитарияси қоидалари ҳамда меъёрларига риоя қилиш керак.

34. Пайвандлаш, бўяш ишларини (шу жумладан иссиқ қуритиш), шунингдек, учқунлар берадиган электр бурғулаш, абразив материаллар ва бошқалар билан ишлашга фақат баллонларда газ умуман бўлмаганида рухсат этилади.

35. Баллонларни сақлаш учун мўлжалланган ҳар бир омборда 200 тадан ортиқ бўлмаган баллонларни сақлашга рухсат берилади.

36. Транспорт воситасини СТГ ва СНГга ўтказиш бўйича ишларни бажариш учун мўлжалланган биноларда, шунингдек двигателлари ёнувчи газлар ва аралашмалар билан ишлайдиган транспорт воситалари сақланадиган очиқ майдонларда қуйидагилар тақиқланади:

чекиш, очиқ оловдан фойдаланиш ҳамда кўчма кавшарлашда ишлайдиган лампалар ва пайвандлаш аппаратлари билан ишлаш;

транспорт воситасини суюқ ёқилғи билан тўлдириш, шунингдек, баклардан суюқ ёқилғини тўкиб ташлаш;

ёнилғи бакларининг оғзи тешикларини очиқ қолдириш (суюқ ёқилғи учун);

аккумулятор батареяларини қайта зарядлаш (бинолар ичида);

двигателлари ёнувчи газлар ва аралашмаларда ишлайдиган транспорт воситаларининг кузовини, қисмларини ёки агрегатларини, шунингдек қўллар ва кийимларни бензин билан ювиш ёки артиб ташлаш;

суюқ ёқилғини сақлаш, баклардаги суюқ ёқилғи ҳамда кўзда тутилмаган материаллар ва буюмлар бундан мустасно;

газ қувурларининг гайкаларини тортиш, босим остида бўлган газ-баллон ускуналарнинг деталлари ва қисмларини алмаштириш, арматура ва газ қувурларини тақиллатиш;

газ қувурлари, газ-ёқилғи аппаратуралари ва баллонлар арматуралари уланишларининг мустаҳкамлигини очиқ олов ёрдамида текшириш;

газ-баллон ускуналарини синовдан ўтказиш майдонида (станция) бинода бегона шахсларнинг бўлиши;

транспорт воситасини босим остида бўлган ёнилғи тизим билан ишлаб чиқариш майдончаларида сақлаш ва ҳаракатлантириш;

газ-баллон ускуналарини таъмирлаш учун бино, устахона ва текшириш чуқурида носоз вентиляцияси билан ишлаш;

транспорт воситасининг салонида ёки кабинасида одамлар бўлганда аппаратурани таъмирлаш;

ичида гази бўлган аппаратурани олиб ташлаш ва таъмирлаш;

носоз асбобдан фойдаланиш;

газ билан тўлдирилган балонларда бўёқни ўчириш ва уни бўяш;

ёғли шланглар, резина найчалар билан ўралган ва текисланган мойли шланглардан фойдаланиш.

**[Сиқилган табиий газ, суюлтирилган углеводород газлари   
ёки дизель ва газсимон ёқилғиси аралашмаси билан   
ишлайдиган транспорт воситалари хавфсизлиги   
тўғрисидаги техник регламент](http://lex.uz/pages/getpage.aspx?lact_id=2813692)га**

**2-ИЛОВА**

**Транспорт воситасига ўрнатилган СТГ тизимини унинг агрегатлари ва деталлари уланишларининг мустаҳкамлиги ҳамда ишончлилиги учун синовдан ўтказиш методикаси**

1. Қайта жиҳозланган транспорт воситасини синовга тайёрлаш:

а) тўлиқ жиҳозланган ва ювилган транспорт воситаси СТГ тизимини синовдан ўтказиш ташкилотига (пунктга) олиб борилади ва уни синовдан ўтказиш учун иш жойига ўрнатилсин;

б) баллонлардаги қўл жўмрак(лар) ёпилсин;

в) сиқилган ҳаво етказиб бериш пости ишга тайёрлансин;

г) ёқилғи қуйиш блокидан хавфсизлик бармоғи чиқариб олинсин;

д) сиқилган ҳаво етказиб бериш шлангининг учи ёқилғи қуйиш блокининг тешигига солинсин.

2. Герметикани синаб кўриш:

а) постнинг бошқарув пультидан 1,0 МПа босимли сиқилган ҳаво етказиб берилсин   
ва совунлаш орқали етказиб бериш шлангининг заправка блоки билан уланишларининг герметикаси текширилсин (совун эритмаси пуфакчаларининг йўқлиги уланишлар   
ва қисмларнинг герметикасини кўрсатади);

*Изоҳ:*

*1. Агар ногерметик ҳолат аниқланса, бошқарув пультидаги ҳавони чиқариш (СТГ) вентилини очиш зарур ва босим нолга тушгандан сўнг қаттиқликни тортиш ёки алмаштириш орқали ногерметик ҳолат бартараф этилсин (СТГ тизимида босим бўлса, уланишларни тортишга рухсат берилмайди). Ногерметик ҳолат бартараф этилганидан кейин текширув операцияси такрорлансин.*

*2. Ҳар қандай агрегат (тугунда) ёки уланишда ногерметик ҳолат аниқланганда СТГ тизимидаги ҳаво босимини нолга туширишнинг шунга ўхшаш технологияси келгусида герметикани текширишнинг бир операциясидан иккинчисига ўтишда кузатилиши керак.*

б) баллонлардаги қўл вентиль ва автоматик клапан очилсин, ҳаво етказиб бериш орқали юқори босимли СТГ тизимини 1,0 МПа босимгача ҳаво билан тўлдирилсин;

в) совунлаш (ёки газ анализатори ёрдамида) орқали тескари ва автоматик клапанлар ҳамда баллонлар оғзига бураб киргизилган қўл вентилнинг, қувурларнинг уланишлари, юқори босим манометер ўтказувчи (агар мавжуд бўлса) ва бошқа уланишларнинг ташқи ва ички герметикаси текширилсин;

г) ҳайдовчи кабинаси панелига ёнилғи тури переключатели (агар ўрнатилган бўлса) «газ» ҳолатига ўрнатилсин, агар ушбу переключател назарда тутилмаган бўлса, унда ўт олдириш калити ёрдамида баллоннинг автоматик клапанини очиш зарур ва навбат билан қуйидаги агрегатларнинг ички ва ташқи герметикаси текширилсин:

қўл вентиль (ёпиқ ва очиқ ҳолатда);

босим созлагичи;

электромагнит клапан;

фильтр;

газ узатиш созлагичи, шунингдек унинг паст босимда ишлаш қобилияти (манометр ёки датчикнинг кўрсаткичларига кўра);

уланувчи газ қувурлари;

э) СТГ тизимининг барча уланишлари ва элементлари мустаҳкам эканлигига ишонч ҳосил қилгандан сўнг, бошқарув панелидаги ҳаво ўчириш клапанини очинг ва газ таъминоти тизимидаги ҳаво босимини нолга туширинг (бу операция фақат сиқилган ҳаво сифатида ишлатилганда амалга оширилади.);

ф) қўл вентиль ёпилсин;

г) ёқилғи тури переключатели, агар у ўрнатилган бўлса, «асосий ёқилғи» ҳолатига қўйилсин;

ҳ) асосий ёқилғида ишлайдиган ёнилғи тизими электромагнит клапанининг герметикаси ва ишлаш қобилияти текширилсин, агар асосий ёқилғидаги иш ўрнатилган СТГ тизимининг тузилишида назарда тутилган бўлса. Шу мақсад билан:

ўт олдирилсин ва асосий ёқилғида двигатель ишга туширилсин;

ёнилғи тури переключатели «О» ўрта ҳолатига қўйилсин (клапан герметик ҳолатда бўлса, двигатель қисқа вақтдаги ишдан кейин тўхташи керак);

ёнилғи тури переключатели «асосий ёқилғи» ҳолатига қўйилсин ва ўт олдириш тизими ўчирилсин.

3. СТГ тизими элементлари уланишларининг ишончлилигини синаб кўриш

а) транспорт воситасининг газ-ёнилғи таъминоти тизимининг 1,0 МПа босимда герметиклигига ишонч ҳосил қилгандан сўнг, уланишлар, агрегатлар ва тугунларнинг қуйидаги босим остида чидамлилиги текширилсин: 2,5; 4,9; 9.8 ва 19,6 МПа. Шу мақсадда сиқилган ҳаво босимида ушбу Методиканинг 2-бандидаги барча операциялар қуйидаги сиқилган ҳаво босимида кетма-кет такрорлансин: 2.5; 4,9; 9,8 ва 19,6 МПа;

б) СТГ тизимининг уланишлари, агрегатлари ва тугунларида юқоридаги босим қийматларидан бирида ногерметик ҳолати белгилари пайдо бўлса, кейинги пресслашни тўхтатиб туриш, ҳаво босимини нолга тушириш, уланишни қисмларга ажратиш, таъмирлаш ва синовни такрорлаш керак;

в) кейин вакуумлашитириш жараёнини амалга ошириш керак. Шу мақсадда:

ҳаво етказиб бериш шланги ёқилғи қуйиш блокидан ажратиб олинсин ва вакуум-насос (вакуум қурилмаси) учун шланг улансин;

вакуум-насоси шлангидаги кран, ёқилғи қуйиш блокининг тўлдириш клапани   
ва баллонлардаги қўлда бошқариладиган автоматик клапан очилсин;

баллонлардан ҳаво камида 0,01 МПа босимгача чиқарилсин;

баллонлардаги қўлда бошқариладиган автоматик клапан ва ёқилғи қуйиш блокининг тўлдириш клапани ёпилсин;

вакуум-насос шлангидаги вентиль ёпилсин ва у ёқилғи қуйиш блокидан ажратиб олинсин.

[**Сиқилган табиий газ, суюлтирилган углеводород газлари   
ёки дизель ва газсимон ёқилғиси аралашмаси билан   
ишлайдиган транспорт воситалари хавфсизлиги   
тўғрисидаги техник регламент**](http://lex.uz/pages/getpage.aspx?lact_id=2813692)**га**

**3-ИЛОВА**

**Транспорт воситасига ўрнатилган СНГ тизимини унинг агрегатлари ва тугунлари уланишларининг герметикаси учун синовдан ўтказиш методикаси**

1. Қайта жиҳозланган транспорт воситасини газ-ёнилғи таъминоти тизимини синовдан ўтказиш учун тайёрлаш:

а) тўлиқ жиҳозланган ва ювилган транспорт воситаси синов учун иш жойига ўрнатилсин;

б) СНГ тизимининг барча элементлари ташқи текширувдан ўтказилсин. Қувур ва шланг уланишларига алоҳида эътибор берилсин;

в) масофадан бошқариладиган ишчи клапан ва қулфлаш клапаннинг очилиши ва ёпилиши қулайлигини текширилсин;

г) баллонларда газ йўқлигига ишонч ҳосил қилинсин;

д) баллондаги қулфлаш клапани ёпилсин;

э) ёқилғи қуйиш блоки орқали сиқилган ҳаво етказиб бериш шланги улансин.

2. Газ таъминоти тизимини герметикаси учун текшириш:

а) постдан 1,6 МПа босимли сиқилган ҳаво етказиб берилсин ва совунлаш орқали ҳаво шлангининг қулфлаш клапани билан уланишнинг герметикаси текширилсин.

Ногерметик ҳолат кузатилса, босим нолга туширилсин, резьбали уланишлар тортилсин ёки зичлагич алмаштирилсин ҳамда синовлар такрорлансин;

б) қулфлаш клапани очилсин ва газ баллони (баллонлари) 1,6 МПа босимгача ҳаво билан тўлдирилсин. Ҳаво босими 1,6 МПа дан паст бўлганида хавфсизлик клапани ишга туширилса, аввал баллонлардаги босим бўшатилиб, кейин газ-ёнилғи таъминот тизимини такрорий пресслаш орқали клапан тартибга солинсин;

в) баллонлардаги босим 1,6 МПа бўлганида, ҳаво бериш тўхтатилсин ва 2-3 дақиқадан сўнг газ-ёнилғи таъминоти тизимининг герметикаси текшируви бошлансин;

г) қулфлаш клапани очилсин ва совунлаш орқали СНГ тизими барча элементларининг босим регуляторигача бўлган ташқи герметикаси текширилсин. Шунингдек, босим регуляторида босимнинг йўқлиги ҳам кўздан кечирилсин. Агар ногерметик ҳолат аниқланса, қулфлаш клапани ёпилсин ва шланглар ҳамда қувурларнинг гайкалари уларнинг уланган жойларида тортилсин;

д) кейин қулфлаш ва хизмат клапанлари очилсин ҳамда таъминот тизимининг барча элементлари сиқилган ҳаво билан тўлдирилади ва совунлаш орқали СНГ тизимининг барча элементлари ва уланишларининг герметикаси текширилсин;

Агар шланглар ёрилиб кетса ёки шишиб қолса, уларни алмаштириш ва «г») – «д») пунктларида кўрсатилганидек синовни такрорлаш керак.

Ажраладиган уланишлардаги ногерметик ҳолат гайкаларни тортиш ёки нипелларни алмаштириш орқали бартараф қилинсин;

э) ўт олдирганда электр босим датчиги иши текширилсин. Босим кўрсаткичидаги миллар 0,12 — 0,15 МПа оралиғида бўлиши керак;

ж) газ-ёнилғи таъминоти тизимининг герметикаси учун синовлар тугагандан сўнг қулфланиш клапани ёпилсин, ундаги босимни олдиндан олиб ташлаган ҳолда ҳаво етказиб бериш шланги ажратиб олинсин;

з) баллондан ҳаво чиқарилсин ва унинг ичидан камида 0,01 МПа босимгача газ олиб ташлансин.

**[Сиқилган табиий газ, суюлтирилган углеводород газлари   
ёки дизель ва газсимон ёқилғиси аралашмаси билан   
ишлайдиган транспорт воситалари хавфсизлиги   
тўғрисидаги техник регламент](http://lex.uz/pages/getpage.aspx?lact_id=2813692)га**

**4-ИЛОВА**

**Йўловчи салонида ва ҳайдовчи ўриндиғида ҳавода метан миқдорини аниқлаш бўйича қайта жиҳозланган транспорт воситасини синовдан ўтказиш методикаси**

**1 - §. Умумий қоидалар ва фойдаланиладиган анжомлар**

1. Метан (СН4) миқдорини аниқлашда оловли-ионлаш детектори (ОИД) ва қадоқланган ёки капилляр устунлар ёрдамида газ хроматографияси қўлланилади.

Метан таркибини ўлчашда талаб этилувчи танлаш ва аниқлик хусусиятларини таъминлайдиган бошқа таҳлил усулларидан фойдаланишга рухсат берилади.

2. Транспорт воситасининг кабинаси ва йўловчи салонида ҳаводаги метан миқдорини ўлчаш ишлари метрологик аттестациядан ўтган ва ўлчов воситаси тури сифатида Ўзбекистон Республикаси Давлат реестрига киритилган кўчма ёки стационар газ анализаторлари ёрдамида амалга оширилади.

3. Транспорт воситасининг йўловчи салони ва ҳайдовчининг иш жойи ҳавосидаги метан миқдори 50 мг/м3 дан ошмаслиги керак.

4. Метан таркибини миқдорий ўлчаш ишлари Ўзбекистон техник жиҳатдан тартибга солиш агентлигининг Стандартлар институти бмлан келишилган ўлчашларни бажариш услубиётига (ЎБУ) мувофиқ, белгиланган тартибда амалга оширилади.

Ўлчов воситалари ва ЎБУ максимал рухсат этилган концентрациянинг (МРК) камида 50 фоизи даражасидаги қўшимча компонентлари иштирокида метан таркибини танлаб ўлчашини таъминлаши керак.

**2 - §. Синовларни ўтказиш шартлари**

5. Транспорт воситалари қиялиги (2,0 ± 0,5)% дан ошмаган ва қаттиқ қопламали йўлларда синовдан ўтказилади.

6. Транспорт воситасининг кабинаси ва йўловчи салони ҳавосидаги метан миқдори қуйидаги шароитларда аниқланади:

деразалар, эшиклар, дарчалар, вентиляция люклари ёпиқ;

кондиционер тизими ўчирилган;

ички айланиш тизими ўчирилган;

мажбурий вентиляция ёқилган;

иситиш тизими ўчирилган.

7. Агар синовдан ўтказилаётган транспорт воситасида мустақил иситиш мосламаси бўлса, унда иккита режимда ёқилган иситиш тизими ва мажбурий вентиляция билан қўшимча синов ўтказилади.

8. Агар синовдан ўтказилаётган транспорт воситасида ҳаво тозалаш тизими (ҲТТ) бўлса, унда § 3 га мувофиқ ёқилган ҲТТ билан иккита режимда синовлар ўтказилади.

9. Агар синовдан ўтказилаётган транспорт воситасида люк(лар) бўлса, унда кабина (кузов) томида 50 км/соат тезликда ҳаракатланаётганда люк (лар) очиқ ҳолда қўшимча синов ўтказилади.

10. Синовлар пайтида метеорологик шароитлар қуйидаги параметрларга мос келиши керак:

ташқи ҳаво ҳарорати, °С — -20 дан +30 гача;

шамол тезлиги, м/с — 5 дан ошмаслиги керак;

нисбий ҳаво намлиги,% — 90 дан ортиқ эмас.

**3 - §. Синов режимлари**

11. Синов транспорт воситасининг иккита иш режимида амалга оширилади:

(50 ± 5) км/соат тезликда белгиланган ҳаракатланиш режими (механик узатмалар қутили транспорт воситаси учун барқарор ҳаракатни таъминлайдиган энг юқори узатмани танланг);

ҳаракатсиз (ҳаракатсиз транспорт воситаси учун двигатель тирсакли вали айланишининг ишлаб чиқарувчи томонидан белгиланган минимал барқарор тезлиги билан ишлаётгандаги режим танланади).

**4 - §. Синовларнинг ўтказилиши**

12. Синовга тайёргарлик қуйидагиларни ўз ичига олади:

синовга тақдим этилган транспорт воситасини идентификация қилиш, унинг техник тавсифга мувофиқлигини текшириш;

кузовнинг (кабина) ички ва ташқи юзалари, шишанинг зичлиги, люклари, эшиклари ва транспорт воситаси чиқиш йўлларининг ҳолатини кўз билан кўриб баҳолаш.

Техник тавсифда кўрсатилган хусусиятлардан четда чиқмаган транспорт воситасини синовдан ўтказишга рухсат берилади.

Газ баллони унинг ҳажмининг 90% гача тўлдирилади.

Транспорт воситасининг деразалари, эшиклари, вентиляция люклари ёпилади. Транспорт воситаси камида 6 соат ёпиқ хонада сақланади.

14. Белгиланган ҳаракатланиш режимидаги синов.

Транспорт воситасининг синови йўл шароитларида қуйидаги кетма-кетликда амалга оширилади:

очиқ тўхташ жойида, ҳаракатланиш йўлдан четда, двигатель ўчирилган ҳолда, деразалар, эшиклар, вентиляция люкларини очилиб, йўловчи салони ва кабина шамоллатиб қўйилади. (5 ± 1) дақиқадан сўнг деразалар, эшиклар ва вентиляция люклари ёпилади;

двигатель ёқилади, маршрут бўйича ҳаракатланиш бошланади. Ҳаракат тезлиги   
(50 ± 5) км/соат ўрнатилади;

цикл бошланганидан (20 ± 5) дақиқадан сўнг, ҳаракатни тўхтатмасдан, қуйидаги расмда кўрсатилган нуқталарда транспорт воситасининг полидан (1,0 ± 0,1) м баландликда унинг йўловчилар салони ва (ёки) кабинасида экспресс-таҳлил ва (ёки) ҳаво намунаси олинади.

1 — М1 ва N тоифали транспорт воситалари учун намуна олиш нуқтаси;

1, 2, 4 — М2, М3 тоифали транспорт воситалари учун намуна олиш нуқталари;

3 — М3 тоифали (уланиб кетган) транспорт воситалари учун намуна олиш нуқтаси.

**5 - §. Ҳаводан намуна олиш мосламалари**

Ҳаво намуналари аспирация усули билан олинади. Намуна олиш тизимига электр намуна олиш мосламалари (ЭНМ), пипеткалар ёки сингдирувчи идишлар, концентраторлар, букилувчан қувурлар (шланглар) киради.

ЭНМ сифатида ҳаво намуналарини олиш тезлиги 0,1 дан 2,0 дм3/дақ гача бўлган кўчириладиган бир ва кўп каналли қурилмалар (электр аспираторлар) ишлатилади.

Ҳаво намуналари инерт материаллардан (шиша, фторопласт, полиамид) тайёрланган сиғими 0,2 дан 0,6 дм3 гача бўлган сингдирувчи идишларга (кейинги ўринларда идишлар деб аталади) ёки концентраторларга — сингдирувчи материаллар (фаоллаштирилган кўмир, силикогел, алюминий оксиди ва б.) билан тўлдирилган металл ёки шиша патронларга олинади.

Букилувчан шланглар ёриқлари ва синишлари бўлмаган эластик инерт материаллардан (силиконли резина ва б.) тайёрланиши керак.

**6 - §. Намуна олиш кетма-кетлиги:**

электр намуна олиш мосламалари (ЭНМ) ёқилади;

ҳажми 10-15 баробарга тенг бўлган сингдирувчи идиш ёки ҳаво контсентратори орқали ўтказилади;

ҳаво намуналарини олиш тугагандан сўнг ЭНМ ўчирилади, идишлар ёки концентраторларнинг кириш ва чиқиш жойлари қисувчи мосламалар билан маҳкам ёпилади ва танланган намуналар белгиланади;

ҳар бир ўлчов нуқтасида кетма-кет камида учта ҳаво намунаси олинади.

**7 - §. Экспресс-таҳлил ўтказишнинг кетма-кетлиги:**

синовни бошлашдан олдин газ анализаторларини ёқилади;

газ анализаторлари иситилади ва 15 — 20 дақиқа давомида улар иш режимига келтирилади. Газ анализаторларининг иситиш режими синов режимларининг бошланишига тўғри келиши мумкин;

газ анализаторлари ўлчаш режимига ўтказилади ва синов режимларини бажариш вақтида миқдорий натижалари ёзиб олинади;

5-7 дақиқа давомида газ анализаторларининг метан миқдори бўйича камида бешта кўрсаткичлари ёзиб олинади;

ҳар бир аниқланган метан таркиби бўйича якуний ўлчов натижаси учун энг юқори мутлақ қиймат олинади.

**8 - §. Ҳаракатсиз режимида синов**

Бевосита белгиланган ҳаракатланиш режимидаги синовдан сўнг очиқ тўхташ жойида транспорт воситасини синовдан ўтказилади.

Синовлар бошланишидан олдин синов ўтказилаётган транспорт воситасидан 5-10 м радиусдаги синов зонасида атмосфера ҳавосидаги метан миқдорининг экспресс-таҳлили ўтказилади.

Агар синов зонасида ўлчанган ҳаводаги метан концентрацияси аҳоли пунктларида атмосфера ҳавоси учун метан МРКнинг 50% дан ошмаса, синовлар бошланади.

Транспорт воситаси қайта ишланган газлар оқимининг йўналиши шамолга қарши йўналтирилган ҳолатда ўрнатилади.

Транспорт воситасининг двигатели ёқилади, [§ 3](javascript:scrollText(2814225)) га мувофиқ унинг иш режими ўрнаилтади, § 3 га кўра вентиляция ва иситиш тизимларининг синов шартлари ҳамда иш режимлари таъминланади.

(20 ± 5) дақиқадан сўнг режимга чиқилгандан кейин, двигателни ўчирмасдан, расмда кўрсатилган нуқталарда транспорт воситасининг йўловчилар салони ва кабинасидаги метан миқдори экспресс-таҳлили ўтказилади ва (ёки) ҳаво намуналари олинади.

Ҳаводаги метан миқдорининг экспресс-таҳлили ва ҳаво намуналарини олиш тугалланади, ЭНМ ва газ анализаторларининг электр таъминоти ўчирилади.

Белгиланган ҳаракатланиш ва ҳаракатсиз режимларда синовлар пайтида олинган ҳаво намуналари уларни кейинги қайта ишлаш ва миқдорий таҳлил қилиш учун таҳлилий лабораторияга топширилади.

**[Сиқилган табиий газ, суюлтирилган углеводород газлари   
ёки дизель ва газсимон ёқилғиси аралашмаси билан   
ишлайдиган транспорт воситалари хавфсизлиги   
тўғрисидаги техник регламент](http://lex.uz/pages/getpage.aspx?lact_id=2813692)га**

**5-ИЛОВА**

**Газ ёқилғисида ишлайдиган транспорт воситаси маркировкаси учун**

**мўлжалланган танитувчи белгининг намунаси**

Танитувчи белги ейилиш ва об-ҳаво шароитлари таъсирига чидамли бўлган материаллардан ўз-ўзидан елимланадиган асосда тайёрланади.

Танитувчи белгининг ранги ва ўлчамлари қуйидаги талабларга мос келиши керак:

|  |  |  |
| --- | --- | --- |
| фон | — | оқ; |
| ҳошия | — | ташқи — қора, ички — қизил; |
| ҳошия кенглиги | — | ташқи 0,5 — 1 мм, ички 4 — 6 мм; |
| ҳарфлар баландлиги | — | 25 — 30 мм; |
| ҳарфлар қалинлиги | — | 3 — 4 мм; |
| наклейка кенглиги | — | 110 — 150 мм; |
| наклейка баландлиги | — | 110 — 150 мм. |

**[Сиқилган табиий газ, суюлтирилган углеводород газлари   
ёки дизель ва газсимон ёқилғиси аралашмаси билан   
ишлайдиган транспорт воситалари хавфсизлиги   
тўғрисидаги техник регламент](http://lex.uz/pages/getpage.aspx?lact_id=2813692)га**

**6-ИЛОВА**

**Транспорт воситасига газ баллон ускуналарининг ўрнатилганлиги тўғрисидаги далолатнома намунаси**

|  |  |  |  |  |  |  |  |
| --- | --- | --- | --- | --- | --- | --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | “\_\_\_\_” \_\_\_\_\_\_\_\_\_\_\_\_\_ 20\_\_\_\_ й. | | | |
| (шаҳар ёки ҳудуд номи) | | | |  |  |  |  |
| Транспорт воситасининг эгаси \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
|  |  |  | (буюртмачи-ташкилот ёки эгасининг фамилияси, исми, шарифи | | | | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
| жисмоний шахслар учун — туғилган санаси йил, ой, кун, паспорт серийаси, рақами, ким томонидан ва қачон берилган) | | | | | | | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
| Қайта жиҳозланган транспорт воситасининг модели \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
| Давлат рақами белгиси \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
| Ишлаб чиқарилган йил \_\_\_\_\_\_\_\_\_\_\_\_\_\_\_\_\_\_\_\_\_ Двигатель, модель \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
| Шасси рақами \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
| Фойдаланишнинг аввалида транспорт воситасининг юрган масофаси \_\_\_\_\_\_\_\_\_\_\_\_\_\_\_\_\_\_\_\_\_\_\_км | | | | | | | |
| СТГ/СНГ тизими билан бутланган транспорт воситаси. | | | | | | | |
| Ўрнатилган баллонларнинг паспорт маълумотлари: | | | | | | | |
| № т/р | Тури ва модели | Баллон рақами | Ишлаб чиқарувчи, давлат | Ҳажми (л) | Ишлаб чиқарилган йил, ой | Хизмат муддатининг тугаш санаси | Навбатдаги техник кўрик санаси |
|  |  |  |  |  |  |  |  |
| Хавфсизлик, вазифаси ва атроф-муҳит муҳофазаси талабларига кўра, қайта жиҳозланган ушбу моделдаги транспорт воситалари двигателларининг СТГ/СНГ даги ишлаши бўйича қабул қилиш синовлари ўтказилди ва 20\_\_\_\_\_ й. “\_\_\_\_\_” \_\_\_\_\_\_\_\_\_\_\_даги \_\_\_\_\_\_\_\_\_ — сонли протоколга асосан ижобий натижалар олинди. | | | | | | | |
| Қайта жиҳозлаш вақтида ечиб қўйилган транспорт воситасининг қуйидаги тугун ва деталлари қайтарилди\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
|  |  | (транспорт воситасининг қайтариб бериладиган тугун ва деталлари санаб ўтилади) | | | | | |
| Алоҳида қайдлар \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
|  | **(**қайд этиш зарур бўлган бошқа маълумотлар келтирилади**)** | | | | | | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
| СПГ/СНГ тизимини ўрнатган ташкилот, ўрнатиш бўйича масъул шахснинг Ф.И.Ш \_\_\_\_\_\_\_\_\_\_\_\_\_\_\_\_\_\_\_ | | | | | | | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | |
| (ташкилот номи, манзил, телефон, масъул шахснинг Ф.И.Ш.) | | | | | | | |
| Буюртмачи | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | \_\_\_\_\_\_\_\_\_\_\_\_\_\_\_\_\_\_\_\_\_\_ | |
|  | (Ф.И.Ш.) | | | | | (имзо) | |
| Ташкилот раҳбари | | \_\_\_\_\_\_\_\_\_\_\_\_\_\_\_\_\_\_\_\_\_ | | \_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | |
|  |  | (лавозим) | | (имзо) | (Ф.И.Ш.) | | |
| М.Ў. | |  |  |  |  |  |  |

**[Сиқилган табиий газ, суюлтирилган углеводород газлари   
ёки дизель ва газсимон ёқилғиси аралашмаси билан   
ишлайдиган транспорт воситалари хавфсизлиги   
тўғрисидаги техник регламент](http://lex.uz/pages/getpage.aspx?lact_id=2813692)га**

**7-ИЛОВА**

**Ўрнатилган газ баллонларнинг паспорт маълумотлари**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Транспорт воситасининг модели \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | | | | | | | | |
| Ишлаб чиқарилган йил \_\_\_\_\_\_\_\_\_\_\_\_\_\_\_ Двигатель, модель\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | | | | | | | |  |
| Шасси рақами \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | | | | | | |  |  |
| Ўрнатилган баллонларнинг паспорт маълумотлари: | | | | | | | | |  |  |  |  |  |  |
| № т/р | Тури ва модели | | Баллон рақами | | Ишлаб чиқарувчи (давлат) | | Ҳажми (л) | Ишлаб чиқарилган йил, ой | | Хизмат муддатининг тугаш санаси | | Навбатдаги техник кўрик санаси | | |
|  |  | |  | |  | |  |  | |  | |  | | |
| Алоҳида қайдлар \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | | | | | | | | | |  |
|  |  | (қайд этиш зарур бўлган бошқа маълумотлар келтирилади) | | | | | | | | | | | |  |
| Ташкилотнинг ваколатли вакили | | | | | | | \_\_\_\_\_\_\_\_\_\_\_ | | \_\_\_\_\_\_\_\_\_\_\_ | | \_\_\_\_\_\_\_\_\_\_\_\_\_\_\_\_\_\_\_\_\_\_\_ | | | |
|  |  |  |  |  |  |  | (лавозим) | | (имзо) | | (Ф.И.Ш.) | | | |
| М.Ў. | |  |  |  |  |  |  |  |  |  |  |  |  |  |

[**Сиқилган табиий газ, суюлтирилган углеводород газлари   
ёки дизель ва газсимон ёқилғиси аралашмаси билан   
ишлайдиган транспорт воситалари хавфсизлиги   
тўғрисидаги техник регламент**](http://lex.uz/pages/getpage.aspx?lact_id=2813692)**га**

**8-ИЛОВА**

Автотранспорт воситаларининг газ-баллон тизими элементлари ТИФ ТН Кодлари

|  |  |  |
| --- | --- | --- |
| 1. | Газсимон ёқилғи (компрессияланган табиий газ – КТГ, суюлтирилган нефть гази – СНГ (ёки суюлтирилган углеводородли газ – СУГ), суюлтирилган табиий газ – СТГ, ёқилғили диметил эфири – ЁДЭ) билан двигателни таъминлаш учун ускуналар: | 3917  3926  4009  7304 41 000 9  7304 49  7307 21 000 9  7307 22  7307 29  7311 00 110 0 |
|  | газ баллони; | 7311 00 130 0  7311 00 190 0 |
|  | баллоннинг ёрдамчи мосламалари; | 7311 00 300 0  7311 00 910 0  8409 91 000 2  8409 91 000 8  8409 99 000 9  8414 59 |
|  | газни редукцияловчи асбоблар; | 8419 50 000 0  8481 10  8481 80 |
|  | иссиқлик алмашиниш қурилмалари; | 8481 90 000 0  8536 50 110 9  8536 50 150 9 |
|  | газни аралаштирувчи қурилмалар; | 8536 50 190 8  8537 10  8708 99 970 9 |
|  | газни дозаловчи қурилмалар; | 9026 20  9026 90 000 0  9031 |
|  | электромагнит клапанлар; | 9032 89 000 0 |